02016R0799 — SL — 26.05.2016 — 000.002

To besedilo je zgolj informativne narave in nima pravnega učinka. Institucije Unije za njegovo vsebino ne prevzemajo nobene odgovornosti. Verodostojne različice zadevnih aktov, vključno z uvodnimi izjavami, so objavljene v Uradnem listu Evropske unije. Na voljo so na portalu EUR-Lex. Uradna besedila so neposredno dostopna prek povezav v tem dokumentu

►B IZVEDBENA UREDBA KOMISIJE (EU) 2016/799 z dne 18. marca 2016 o izvajanju Uredbe (EU) št. 165/2014 Evropskega parlamenta in Sveta za določitev zahtev glede konstrukcije, preskušanja, namestitve, delovanja in popravila tahografov in njihovih sestavnih delov (Besedilo velja za EGP) (UL L 139 26.5.2016, str. 1)





popravljena z:









▼B

IZVEDBENA UREDBA KOMISIJE (EU) 2016/799

z dne 18. marca 2016

o izvajanju Uredbe (EU) št. 165/2014 Evropskega parlamenta in Sveta za določitev zahtev glede konstrukcije, preskušanja, namestitve, delovanja in popravila tahografov in njihovih sestavnih delov

(Besedilo velja za EGP)







Člen 1

Predmet urejanja in področje uporabe

1. Ta uredba vsebuje določbe, potrebne za enotno uporabo naslednjih vidikov v zvezi s tahografi:

(a) zapisovanja položaja vozila v določenih trenutkih med voznikovim dnevnim delovnim časom;

(b) zgodnjega odkrivanja morebitnega prirejanja ali zlorabe pametnih tahografov na daljavo;

(c) vmesnika za povezavo z inteligentnimi prometnimi sistemi;

(d) upravnih in tehničnih zahtev v zvezi s postopki za homologacijo tahografov, vključno z varnostnimi mehanizmi.

2. Konstrukcija, preskušanje, namestitev, pregled, delovanje in popravilo pametnih tahografov in njihovih sestavnih delov so skladni s tehničnimi zahtevami iz Priloge 1C k tej Uredbi.

3. Konstrukcija, testiranje, namestitev, pregled, delovanje in popravilo tahografov, ki niso pametni tahografi, so še naprej skladni s Prilogo 1 ali Prilogo 1B k Uredbi Sveta (EGS) št. 3821/85 ( 1 ), kot je ustrezno.

4. V skladu s členom 10d Direktive 96/53/ES se prek opreme za zgodnje odkrivanje na daljavo za namene zgodnjega odkrivanja goljufij prenesejo tudi podatki o masi, ki jih izmeri oprema za tehtanje, nameščena v vozilu.

Člen 2

Opredelitve pojmov

Za namene te uredbe se uporabljajo opredelitve iz člena 2 Uredbe (EU) št. 165/2014.

Poleg tega se uporabljajo še naslednje opredelitve pojmov:

(1) „digitalni tahograf“ ali „tahograf prve generacije“ pomeni digitalni tahograf, ki ni pametni tahograf;

(2) „zunanja GNSS oprema“ pomeni opremo, ki vsebuje GNSS sprejemnik, kadar enota v vozilu ni ena sama enota, ter druge komponente, ki so potrebne za zaščito sporočanja podatkov o položaju drugim delom enote v vozilu;

(3) „opisna mapa“ pomeni popolno mapo v elektronski obliki ali na papirju, ki vsebuje vse informacije, ki jih proizvajalec ali njegov zastopnik sporoči homologacijskemu organu za namene homologacije tahografa ali njegovega dela, vključno s potrdili iz člena 12(3) Uredbe (EU) št. 165/2014, izvedbo preskusov, opredeljenih v Prilogi 1C k tej uredbi, ter skicami, fotografijami in drugimi relevantnimi dokumenti;

(4) „opisna dokumentacija“ pomeni opisno mapo v elektronski obliki ali na papirju, ki ji je priložen kakršen koli drug dokument, ki ga je med opravljanjem svojih nalog v opisno mapo dodal homologacijski organ, vključno – po zaključenem postopku homologacije – s certifikatom o ES-homologaciji tahografa ali njegovega sestavnega dela;

(5) „seznam opisne dokumentacije“ pomeni dokument, v katerem je navedena ustrezno oštevilčena vsebina opisne dokumentacije, tako da se prepoznajo vsi relevantni deli te dokumentacije. Oblika tega dokumenta omogoča razlikovanje med posameznimi fazami postopka ES-homologacije, vključno z datumi vseh pregledov in posodobitev dokumentacije;

(6) „oprema za zgodnje odkrivanje na daljavo“ pomeni opremo enote v vozilu, ki se uporablja za izvedbo usmerjenega cestnega nadzora;

(7) „pametni tahograf“ ali „tahograf druge generacije“ pomeni digitalni tahograf, ki izpolnjuje določbe členov 8, 9 in 10 Uredbe (EU) št. 165/2014 ter Priloge 1C k tej uredbi;

(8) „sestavni del tahografa“ ali „sestavni del“ pomeni katerega koli od naslednjih elementov: enoto v vozilu, tipalo gibanja, tahografsko kartico, tahografski vložek, zunanjo GNSS opremo in opremo za zgodnje odkrivanje na daljavo;

(9) „homologacijski organ“ pomeni organ države članice, ki je pristojen za izvedbo postopka homologacije tahografa ali njegovih sestavnih delov, postopka avtorizacije ter izdajo in, če je ustrezno, preklic certifikatov o homologaciji, ki deluje kot kontaktna točka za homologacijske organe drugih držav članic in ki zagotavlja, da proizvajalci izpolnjujejo svoje obveznosti v zvezi z zagotavljanjem skladnosti z zahtevami iz te uredbe.

Člen 3

Storitve, ki temeljijo na položaju

1. Proizvajalci zagotovijo, so pametni tahografi združljivi s storitvami za določanje položaja, zagotovljenimi prek sistema Galileo in sistema skupne evropske geostacionarne navigacijske storitve (EGNOS).

2. Poleg sistemov iz odstavka 1 lahko proizvajalci zagotavljajo tudi združljivost z drugimi satelitskimi navigacijskimi sistemi.

Člen 4

Postopek za homologacijo tahografa in njegovih sestavnih delov

1. Proizvajalec ali njegov zastopnik vlogo za homologacijo tahografa ali katerega koli njegovega sestavnega dela ali skupine sestavnih delov predložita homologacijskim organom, ki jih imenuje vsaka država članica. Vloga sestoji iz opisne mape, ki vsebuje informacije o vsakem od zadevnih sestavnih delov, vključno, če je ustrezno, s certifikati o homologaciji drugih sestavnih delov, ki so potrebni za dokončanje tahografa, in vsemi drugimi relevantnimi dokumenti.

2. Država članica podeli homologacijo za vsak tahograf, njegov sestavni del ali skupino sestavnih delov, ki je skladen z upravnimi in tehničnimi zahtevami iz člena 1(2) ali (3), kot je ustrezno. V tem primeru homologacijski organ vložniku izda certifikat o homologaciji, ki je skladen s predlogo, določeno v Prilogi II k tej uredbi.

3. Homologacijski organ lahko od proizvajalca ali njegovega zastopnika zahteva, naj predloži dodatne informacije.

4. Proizvajalec ali njegov zastopnik dasta homologacijskim organom in drugim subjektom, pristojnim za izdajo potrdil iz člena 12(3) Uredbe (EU) št. 165/2014, na voljo toliko tahografov ali njihovih sestavnih delov, kot je potrebno, da se omogoči zadovoljiva izvedba postopka homologacije.

5. Kadar proizvajalec ali njegov zastopnik zaprosi za homologacijo določenih sestavnih delov ali skupin sestavnih delov tahografa, homologacijskim organom zagotovi druge sestavne dele, ki so že homologirani, in druge dele, potrebne za konstrukcijo dokončanega tahografa, da navedeni organi lahko izvedejo potrebne preskuse.

Člen 5

Spremembe homologacij

1. Proizvajalec ali njegov zastopnik o vseh spremembah programske ali strojne opreme tahografa ali vrste materialov, uporabljenih pri njegovi izdelavi, ki so vpisane v opisni dokumentaciji, nemudoma obvestijo homologacijski organ, ki je podelil prvotno homologacijo, in vložijo vlogo za spremembo homologacije.

2. Homologacijski organ lahko glede na vrsto in značilnosti sprememb revidira ali razširi obstoječo homologacijo ali izda novo homologacijo.

„Revizija“ homologacije se opravi, kadar homologacijski organ meni, da so spremembe programske ali strojne opreme tahografa ali vrste materialov, uporabljenih pri njegovi izdelavi, majhne. V tem primeru homologacijski organ izda revidirane dokumente iz opisne dokumentacije ter v njih označi vnesene spremembe in datum njihovega sprejetja. Za izpolnitev te zahteve zadostuje konsolidirana različica posodobljene opisne dokumentacije, ki ji je priložen podroben opis vnesenih sprememb.

„Razširitev“ homologacije se opravi, kadar homologacijski organ meni, da so spremembe programske ali strojne opreme tahografa ali vrste materialov, uporabljenih pri njegovi izdelavi, obsežne. V takih primerih lahko zahteva, da se izvedejo novi preskusi, in o tem ustrezno obvesti proizvajalca ali njegovega zastopnika. Če so rezultati preskusov zadovoljivi, homologacijski organ izda revidiran certifikat o homologaciji, ki vsebuje sklicno številko podeljene razširitve. V certifikatu o homologaciji sta navedena razlog za razširitev in datum njegove izdaje.

3. V seznamu opisne dokumentacije je naveden datum najnovejše razširitve ali revizije homologacije ali datum najnovejše konsolidirane različice posodobljene homologacije.

4. Kadar bi bilo zaradi zahtevane spremembe homologiranega tahografa in njegovih sestavnih delov treba izdati novo varnostno potrdilo ali potrdilo o interoperabilnosti, je potrebna nova homologacija.

Člen 6

Začetek veljavnosti

Ta uredba začne veljati dvajseti dan po objavi v Uradnem listu Evropske unije.

Uporablja se od 2. marca 2016.

Vendar pa se priloge uporabljajo od 2. marca 2019, razen Priloge 16, ki se uporablja od 2. marca 2016.

Ta uredba je v celoti zavezujoča in se neposredno uporablja v vseh državah članicah.









PRILOGA I C

Zahteve glede konstrukcije, testiranja, namestitve in kontrolnih pregledov

UVOD 1 OPREDELITVE POJMOV 2 SPLOŠNE ZNAČILNOSTI IN FUNKCIJE ZAPISOVALNE NAPRAVE 2.1 Splošne značilnosti 2.2 Funkcije 2.3 Načini delovanja 2.4 Varnost 3 ZAHTEVE GLEDE KONSTRUKCIJE IN FUNKCIONALNE ZAHTEVE ZA ZAPISOVALNE NAPRAVE 3.1 Spremljanje vstavljanja in izvlačenja kartic 3.2 Merjenje hitrosti, položaja in prevožene poti 3.2.1 Merjenje prevožene poti 3.2.2 Merjenje hitrosti 3.2.3 Merjenje položaja 3.3 Merjenje časa 3.4 Spremljanje voznikovih dejavnosti 3.5 Spremljanje stanja vožnje 3.6 Voznikovi vnosi 3.6.1 Vnos krajev, v katerih se dnevne delovne izmene začnejo in/ali končajo 3.6.2 Ročni vnos voznikovih dejavnosti in izrecna privolitev voznika za vmesnik z ITS 3.6.3 Vnos posebnih stanj 3.7 Upravljanje blokad s strani podjetja 3.8 Spremljanje nadzornih dejavnosti 3.9 Zaznavanje dogodkov in/ali napak 3.9.1 Dogodek „vstavitev neveljavne kartice“ 3.9.2 Dogodek „navzkrižje med karticami“ 3.9.3 Dogodek „časovno prekrivanje“ 3.9.4 Dogodek „vožnja brez ustrezne kartice“ 3.9.5 Dogodek „vstavitev kartice med vožnjo“ 3.9.6 Dogodek „zadnja seja s kartico nepravilno zaključena“ 3.9.7 Dogodek „prekoračitev hitrosti“ 3.9.8 Dogodek „izpad napajanja“ 3.9.9 Dogodek „napaka pri komuniciranju z opremo za komunikacijo na daljavo“ 3.9.10 Dogodek „ni informacij o položaju s strani GNSS sprejemnika“ 3.9.11 Dogodek „napaka pri komuniciranju z zunanjo GNSS opremo“ 3.9.12 Dogodek „napaka v podatkih o gibanju“ 3.9.13 Dogodek „navzkrižje v gibanju vozila“ 3.9.14 Dogodek „poskus kršenja varnosti“ 3.9.15 Dogodek „časovno navzkrižje“ 3.9.16 Napaka „kartica“ 3.9.17 Napaka „zapisovalna naprava“ 3.10 Vgrajeni preskusi in samopreskusi 3.11 Branje iz pomnilnika podatkov 3.12 Zapisovanje in hranjenje podatkov v pomnilniku podatkov 3.12.1 Identifikacijski podatki naprave 3.12.1.1 Identifikacijski podatki enote v vozilu 3.12.1.2 Identifikacijski podatki tipala gibanja 3.12.1.3 Identifikacijski podatki globalnih satelitskih navigacijskih sistemov 3.12.2 Ključi in certifikati 3.12.3 Podatki o vstavljanju in izvleku vozniške kartice ali kartice servisne delavnice 3.12.4 Podatki o voznikovih dejavnostih 3.12.5 Kraji in položaji, kjer se dnevne delovne izmene začnejo in končajo in/ali kjer čas neprekinjene vožnje doseže 3 ure 3.12.6 Podatki števca prevožene poti 3.12.7 Podrobni podatki o hitrosti 3.12.8 Podatki o dogodkih 3.12.9 Podatki o napakah 3.12.10 Kalibracijski podatki 3.12.11 Podatki o nastavljanju časa 3.12.12 Podatki o nadzornih dejavnostih 3.12.13 Podatki o blokadah s strani podjetja 3.12.14 Podatki o prenosih podatkov 3.12.15 Podatki o posebnih stanjih 3.12.16 Podatki o tahografskih karticah 3.13 Branje s tahografskih kartic 3.14 Zapisovanje in shranjevanje podatkov na tahografske kartice 3.14.1 Zapisovanje in shranjevanje na tahografske kartice prve generacije 3.14.2 Zapisovanje in shranjevanje na tahografske kartice druge generacije 3.15 Prikazovanje 3.15.1 Privzeti prikaz 3.15.2 Opozorilni prikaz 3.15.3 Dostop do menijev 3.15.4 Drugi prikazi 3.16 Tiskanje 3.17 Opozorila 3.18 Prenos podatkov na zunanje medije 3.19 Komunikacija na daljavo za namen usmerjenega cestnega nadzora 3.20 Iznos podatkov na dodatne zunanje naprave 3.21 Kalibracija 3.22 Cestno preverjanje kalibracije 3.23 Nastavljanje časa 3.24 Delovne karakteristike 3.25 Materiali 3.26 Oznake 4 ZAHTEVE GLEDE KONSTRUKCIJE IN FUNKCIONALNE ZAHTEVE ZA TAHOGRAFSKE KARTICE 4.1 Vidni podatki 4.2 Varnost 4.3 Standardi 4.4 Okoljske in električne specifikacije 4.5 Hranjenje podatkov 4.5.1 Elementarne datoteke za identifikacijo in upravljanje kartic 4.5.2 Identifikacija kartice z integriranim vezjem 4.5.2.1 Identifikacija čipa 4.5.2.2 DIR (samo v tahografskih karticah druge generacije) 4.5.2.3 Informacija ATR (pogojno, samo v tahografskih karticah druge generacije) 4.5.2.4 Podaljšana informacija (pogojno, samo v tahografskih karticah druge generacije) 4.5.3 Vozniška kartica 4.5.3.1 Tahografska aplikacija (dostopna enotam v vozilu prve in druge generacije) 4.5.3.1.1 Identifikacija aplikacije 4.5.3.1.2 Ključi in certifikati 4.5.3.1.3 Identifikacija kartice 4.5.3.1.4 Identifikacija imetnika kartice 4.5.3.1.5 Prenos podatkov s kartice 4.5.3.1.6 Podatki o vozniškem dovoljenju 4.5.3.1.7 Podatki o dogodkih 4.5.3.1.8 Podatki o napakah 4.5.3.1.9 Podatki o voznikovih dejavnostih 4.5.3.1.10 Podatki o uporabljenih vozilih 4.5.3.1.11 Kraji, v katerih se dnevne delovne izmene začnejo in/ali končajo 4.5.3.1.12 Podatki o seji s kartico 4.5.3.1.13 Podatki o nadzornih dejavnostih 4.5.3.1.14 Podatki o posebnih stanjih 4.5.3.2 Tahografske aplikacije druge generacije (niso dostopne enotam v vozilu prve generacije) 4.5.3.2.1 Identifikacija aplikacije 4.5.3.2.2 Ključi in certifikati 4.5.3.2.3 Identifikacija kartice 4.5.3.2.4 Identifikacija imetnika kartice 4.5.3.2.5 Prenos podatkov s kartice 4.5.3.2.6 Podatki o vozniškem dovoljenju 4.5.3.2.7 Podatki o dogodkih 4.5.3.2.8 Podatki o napakah 4.5.3.2.9 Podatki o voznikovih dejavnostih 4.5.3.2.10 Podatki o uporabljenih vozilih 4.5.3.2.11 Kraji in položaji, v katerih se dnevne delovne izmene začnejo in/ali končajo 4.5.3.2.12 Podatki o seji s kartico 4.5.3.2.13 Podatki o nadzornih dejavnostih 4.5.3.2.14 Podatki o posebnih stanjih 4.5.3.2.15 Podatki o uporabljenih enotah v vozilu 4.5.3.2.16 Kraji, kjer čas neprekinjene vožnje doseže tri ure 4.5.4 Kartica servisne delavnice 4.5.4.1 Tahografska aplikacija (dostopna enotam v vozilu prve in druge generacije) 4.5.4.1.1 Identifikacija aplikacije 4.5.4.1.2 Ključi in certifikati 4.5.4.1.3 Identifikacija kartice 4.5.4.1.4 Identifikacija imetnika kartice 4.5.4.1.5 Prenos podatkov s kartice 4.5.4.1.6 Podatki o kalibraciji in nastavljanju časa 4.5.4.1.7 Podatki o dogodkih in napakah 4.5.4.1.8 Podatki o voznikovih dejavnostih 4.5.4.1.9 Podatki o uporabljenih vozilih 4.5.4.1.10 Podatki o začetku in/ali koncu dnevnih delovnih izmen 4.5.4.1.11 Podatki o seji s kartico 4.5.4.1.12 Podatki o nadzornih dejavnostih 4.5.4.1.13 Podatki o posebnih stanjih 4.5.4.2 Tahografske aplikacije druge generacije (niso dostopne enotam v vozilu prve generacije) 4.5.4.2.1 Identifikacija aplikacije 4.5.4.2.2 Ključi in certifikati 4.5.4.2.3 Identifikacija kartice 4.5.4.2.4 Identifikacija imetnika kartice 4.5.4.2.5 Prenos podatkov s kartice 4.5.4.2.6 Podatki o kalibraciji in nastavljanju časa 4.5.4.2.7 Podatki o dogodkih in napakah 4.5.4.2.8 Podatki o voznikovih dejavnostih 4.5.4.2.9 Podatki o uporabljenih vozilih 4.5.4.2.10 Podatki o začetku in/ali koncu dnevnih delovnih izmen 4.5.4.2.11 Podatki o seji s kartico 4.5.4.2.12 Podatki o nadzornih dejavnostih 4.5.4.2.13 Podatki o uporabljenih enotah v vozilu 4.5.4.2.14 Kraji, kjer čas neprekinjene vožnje doseže tri ure 4.5.4.2.15 Podatki o posebnih stanjih 4.5.5 Nadzorna kartica 4.5.5.1 Tahografska aplikacija (dostopna enotam v vozilu prve in druge generacije) 4.5.5.1.1 Identifikacija aplikacije 4.5.5.1.2 Ključi in certifikati 4.5.5.1.3 Identifikacija kartice 4.5.5.1.4 Identifikacija imetnika kartice 4.5.5.1.5 Podatki o nadzornih dejavnostih 4.5.5.2 Tahografske aplikacije druge generacije (G2) (niso dostopne enotam v vozilu prve generacije) 4.5.5.2.1 Identifikacija aplikacije 4.5.5.2.2 Ključi in certifikati 4.5.5.2.3 Identifikacija kartice 4.5.5.2.4 Identifikacija imetnika kartice 4.5.5.2.5 Podatki o nadzornih dejavnostih 4.5.6 Kartica podjetja 4.5.6.1 Tahografska aplikacija (dostopna enotam v vozilu prve in druge generacije) 4.5.6.1.1 Identifikacija aplikacije 4.5.6.1.2 Ključi in certifikati 4.5.6.1.3 Identifikacija kartice 4.5.6.1.4 Identifikacija imetnika kartice 4.5.6.1.5 Podatki o dejavnostih podjetja 4.5.6.2 Tahografske aplikacije druge generacije (G2) (niso dostopne enotam v vozilu prve generacije) 4.5.6.2.1 Identifikacija aplikacije 4.5.6.2.2 Ključi in certifikati 4.5.6.2.3 Identifikacija kartice 4.5.6.2.4 Identifikacija imetnika kartice 4.5.6.2.5 Podatki o dejavnostih podjetja 5 NAMESTITEV ZAPISOVALNE NAPRAVE 5.1 Namestitev 5.2 Namestitvena ploščica 5.3 Zapečatenje 6 PREVERJANJA, KONTROLNI PREGLEDI IN POPRAVILA 6.1 Pooblastitev izvajalcev namestitve, servisnih delavnic in proizvajalcev vozil 6.2 Preverjanje novih ali popravljenih instrumentov 6.3 Pregled namestitve 6.4 Redni kontrolni pregledi 6.5 Ugotavljanje napak 6.6 Popravila 7 IZDAJANJE KARTIC 8 HOMOLOGACIJA ZAPISOVALNE NAPRAVE IN TAHOGRAFSKIH KARTIC 8.1 Splošne točke 8.2 Potrdilo o varnosti 8.3 Potrdilo o funkcionalnosti 8.4 Potrdilo o interoperabilnosti 8.5 Certifikat o homologaciji 8.6 Izredni postopek: prva potrdila o interoperabilnosti za zapisovalne naprave in tahografske kartice druge generacije

UVOD

Sistem digitalnih tahografov prve generacije je bil uveden 1. maja 2006. V notranjem prometu se lahko uporablja do konca svoje uporabne dobe. V mednarodnem prometu pa morajo biti 15 let po začetku veljavnosti te uredbe Komisije vsa vozila opremljena s skladnim pametnim tahografom druge generacije, kot jih uvaja ta uredba.

V tej Prilogi so navedene zahteve v zvezi zapisovalnimi napravami druge generacije in tahografskimi karticami. Zapisovalne naprave druge generacije se bodo v vozila nameščale že od datuma njihove uvedbe, istočasno pa se bodo začele izdajati tudi tahografske kartice druge generacije.

Da bi se omogočila nemotena uvedba sistema tahografov druge generacije:

— so tahografske kartice druge generacije zasnovane tako, da se lahko uporabljajo tudi v enotah v vozilu prve generacije;

— se na datum uvedbe ne bo zahtevala nadomestitev tahografskih kartic prve generacije.

Tako bodo vozniki lahko obdržali svoje edinstvene vozniške kartice in jih uporabljali v obeh sistemih.

Vendar bo zapisovalne naprave druge generacije mogoče kalibrirati samo s karticami servisne delavnice druge generacije.

V tej prilogi so navedene vse zahteve v zvezi z interoperabilnostjo med sistemoma tahografov prve in druge generacije.

V Dodatku 15 so navedene vse dodatne podrobnosti o tem, kako se bo upravljal soobstoj obeh sistemov.

Seznam dodatkov: Dodatek 1: SLOVAR PODATKOV Dodatek 2: SPECIFIKACIJA TAHOGRAFSKIH KARTIC Dodatek 3: PIKTOGRAMI Dodatek 4: IZPISI Dodatek 5: PRIKAZOVALNIK Dodatek 6: ČELNI PRIKLJUČEK ZA KALIBRACIJO IN PRENOS PODATKOV Dodatek 7: PROTOKOLI ZA PRENOS PODATKOV Dodatek 8: KALIBRACIJSKI PROTOKOL Dodatek 9: HOMOLOGACIJA IN SEZNAM MINIMALNIH ZAHTEVANIH PRESKUSOV Dodatek 10: VARNOSTNE ZAHTEVE Dodatek 11: SKUPNI VARNOSTNI MEHANIZMI Dodatek 12: DOLOČANJE POLOŽAJA NA PODLAGI GLOBALNEGA SATELITSKEGA NAVIGACIJSKEGA SISTEMA (GNSS) Dodatek 13: VMESNIK Z ITS Dodatek 14: FUNKCIJA KOMUNIKACIJE NA DALJAVO Dodatek 15: MIGRACIJA: UPRAVLJANJE SOOBSTOJA NAPRAV RAZLIČNIH GENERACIJ Dodatek 16: PRETVORNIK ZA VOZILA KATEGORIJ M1 IN N1

1 OPREDELITVE POJMOV

V tej prilogi:

a) „aktivacija“ pomeni:

fazo, v kateri se vzpostavi vsestransko delovanje tahografa in se prek kartice servisne delavnice začnejo uporabljati vse funkcije, vključno z varnostnimi;

b) „avtentikacija“ pomeni:

funkcijo, namenjeno ugotavljanju in preverjanju priglašene identitete;

c) „avtentičnost“ pomeni:

lastnost, da informacija prihaja od vira, katerega identiteto je mogoče preveriti;

d) „vgrajeni preskus“ (BIT) pomeni:

preskuse, ki se izvedejo na zahtevo, sproži pa jih operater ali zunanja oprema;

e) „koledarski dan“ pomeni:

dan v razponu od 00.00 do 24.00. Vsi koledarski dnevi so vezani na čas UTC (usklajeni svetovni čas);

f) „kalibracija“ pametnega tahografa pomeni:

posodobitev ali potrditev parametrov vozila, ki se hranijo v pomnilniku podatkov. Parametri vozila vključujejo identifikacijo vozila (VIN, VRN in državo članico, v kateri je vozilo registrirano) in značilnosti vozila (w, k, l, velikosti pnevmatik, nastavitve naprave za omejevanje hitrosti (če obstaja), trenutni čas UTC, trenutno vrednost števca prevožene poti); med kalibracijo zapisovalne naprave se v pomnilnik podatkov shranijo tudi vrste in identifikatorji vseh nameščenih relevantnih pečatov;

kakršnakoli posodobitev ali potrditev samo časa UTC se šteje kot nastavljanje časa in ne kot kalibracija, če ni v nasprotju z zahtevo 409;

za kalibracijo zapisovalne naprave je potrebna kartica servisne delavnice;

g) „številka kartice“ pomeni:

niz 16 alfanumeričnih znakov, ki nedvoumno identificira tahografsko kartico v državi članici. Številka kartice vključuje indeks zaporedja kartice (če obstaja), indeks nadomestitve kartice in indeks podaljšanja kartice;

kartica je zato nedvoumno identificirana s kodo države izdajateljice in številko kartice;

h) „indeks zaporedja kartice“ pomeni:

štirinajsti alfanumerični znak v številki kartice, ki služi za razlikovanje med karticami, izdanimi podjetju, servisni delavnici ali nadzornemu organu, ki je upravičen do prejema več tahografskih kartic. Podjetje, servisna delavnica ali nadzorni organ je nedvoumno identificiran s prvimi trinajstimi znaki številke kartice;

i) „indeks podaljšanja kartice“ pomeni:

šestnajsti alfanumerični znak v številki kartice, ki se poveča za eno ob vsaki obnovitvi tahografske kartice;

j) „indeks nadomestitve kartice“ pomeni:

petnajsti alfanumerični znak v številki kartice, ki se poveča za eno ob vsaki nadomestitvi tahografske kartice;

k) „značilni koeficient vozila“ pomeni:

število, ki označuje vrednost izhodnega signala, ki ga odda tisti del vozila, ki vozilo povezuje z zapisovalno napravo (izhodna gred menjalnika ali kolesna os vozila), ko vozilo prevozi razdaljo enega kilometra, ki se meri pod standardnimi preskusnimi pogoji, kot so opredeljeni v zahtevi 414 spodaj. Značilni koeficient je izražen v impulzih na kilometer (w = … imp/km);

l) „kartica podjetja“ pomeni:

tahografsko kartico, ki jo organi države članice izdajo prevoznemu podjetju, ki mora upravljati z vozili, opremljenimi s tahografom; ta kartica identificira prevozno podjetje in omogoča prikazovanje, prenos in izpis podatkov, shranjenih v tahografu, ki jih je zaklenilo to prevozno podjetje;

m) „konstanta zapisovalne naprave“ pomeni:

število, ki označuje vrednost vhodnega signala, potrebnega za prikaz in zapis prevožene poti enega kilometra; ta konstanta je izražena v impulzih na kilometer (k = … imp/km);

n) „čas neprekinjene vožnje“ izračuna zapisovalna naprava, kot sledi ( 2 ):

čas neprekinjene vožnje se izračuna kot dosedanji skupni čas vožnje določenega voznika od konca njegovega zadnjega obdobja RAZPOLOŽLJIVOSTI, obdobja ODMORA/POČITKA ali NEZNANEGA ( 3 ) obdobja, dolgega 45 minut ali več (to obdobje je bilo lahko razdeljeno v več obdobij v skladu z Uredbo (ES) št. 561/2006 Evropskega parlamenta in Sveta ( 4 )). V izračunu se po potrebi upoštevajo pretekle dejavnosti, shranjene na vozniški kartici. Če voznik ni vstavil svoje kartice, izračun temelji na zapisih v pomnilniku podatkov za sedanje obdobje, ko v ustrezni reži ni bila vstavljena nobena kartica;

o) „nadzorna kartica“ pomeni:

tahografsko kartico, ki jo organi države članice izdajo pristojnemu nacionalnemu nadzornemu organu; ta kartica identificira nadzorni organ in neobvezno tudi inšpektorja ter omogoča dostop do branja, izpisa in/ali prenosa podatkov, ki so shranjeni v pomnilniku podatkov ali na vozniških karticah in neobvezno na karticah servisnih delavnic.

Omogoča tudi dostop do funkcije cestnega preverjanja kalibracije in do podatkov, shranjenih v bralniku komunikacije za zgodnje odkrivanje na daljavo;

p) „skupni čas odmorov“ izračuna zapisovalna naprava, kot sledi (2) :

skupni čas odmorov od vožnje določenega voznika se izračuna kot dosedanji skupni čas obdobij RAZPOLOŽLJIVOSTI ali ODMORA/POČITKA ali NEZNANIH (3) obdobij, dolgih 15 minut ali več, od konca njegovega zadnjega obdobja RAZPOLOŽLJIVOSTI, obdobja ODMORA/POČITKA ali NEZNANEGA (3) obdobja, dolgega 45 minut ali več (to obdobje je bilo lahko razdeljeno v več obdobij v skladu z Uredbo (ES) št. 561/2006).

V izračunu se po potrebi upoštevajo pretekle dejavnosti, shranjene na vozniški kartici. Ne upoštevajo se morebitna neznana obdobja negativnega trajanja (čas začetka neznanega obdobja > čas konca neznanega obdobja) zaradi časovnega prekrivanja med dvema različnima zapisovalnima napravama.

Če voznik ni vstavil svoje kartice, izračun temelji na zapisih v pomnilniku podatkov za sedanje obdobje, ko v ustrezni reži ni bila vstavljena nobena kartica;

q) „pomnilnik podatkov“ pomeni:

elektronsko napravo za hranjenje podatkov, vgrajeno v zapisovalno napravo;

r) „digitalni podpis“ pomeni:

podatke, dodane bloku podatkov, ali kriptografsko transformacijo tega bloka podatkov, ki prejemniku omogočajo dokazati avtentičnost in celovitost bloka podatkov;

s) „prenos podatkov“ pomeni:

kopiranje, skupaj z digitalnim podpisom, dela ali celotnega niza datotek, shranjenih na pomnilniku podatkov enote v vozilu ali v spominu tahografske kartice, pod pogojem, da ta postopek ne spremeni ali zbriše shranjenih podatkov.

Proizvajalci pametnih tahografskih enot v vozilu in proizvajalci naprav, zasnovanih in namenjenih za prenos podatkovnih datotek, sprejmejo vse primerne ukrepe, s katerimi zagotovijo, da prevozna podjetja ali vozniki take podatke lahko prenesejo s kar najmanjšo izgubo časa.

Prenos datoteke s podrobnimi podatki o hitrosti morda ni potreben za zagotavljanje skladnosti z Uredbo (ES) št. 561/2006, lahko pa se uporabi za druge namene, na primer za preiskavo ob nesrečah;

t) „vozniška kartica“ pomeni:

tahografsko kartico, ki jo organi države članice izdajo določenemu vozniku; ta kartica identificira voznika in omogoča shranjevanje podatkov o voznikovih dejavnostih;

u) „dejanski obseg koles“ pomeni:

povprečje razdalj, ki jih prevozi vsako posamezno pogonsko kolo vozila (kolo, ki premika vozilo) med enim polnim obratom. Meritev teh razdalj se opravi pod standardnimi preskusnimi pogoji, kot so opredeljeni v zahtevi 414, rezultati pa so izraženi kot „l = … mm“. Proizvajalec vozila lahko nadomesti merjenje teh razdalj s teoretičnim izračunom, v katerem upošteva porazdelitev mase med osmi pri praznem vozilu v normalnem delovanju ( 5 ). Metoda takšnega teoretičnega izračuna mora biti potrjena s strani pristojnega organa države članice še pred aktivacijo tahografa.

v) „dogodek“ pomeni:

nenormalno delovanje, ki ga zazna pametni tahograf, do katerega lahko pride zaradi poskusa goljufije;

w) „zunanja GNSS oprema“ pomeni:

opremo, ki vsebuje GNSS sprejemnik, kadar enota v vozilu ni ena sama enota, ter druge sestavne dele, ki so potrebni za zaščito sporočanja podatkov o položaju drugim delom enote v vozilu;

x) „napaka“ pomeni:

nenormalno delovanje, ki ga zazna pametni tahograf, do katerega lahko pride zaradi nepravilnega delovanja ali okvare opreme;

y) „GNSS sprejemnik“ pomeni:

elektronsko napravo, ki sprejema in digitalno obdeluje signale enega ali več globalnih satelitskih navigacijskih sistemov (GNSS) in tako zagotovi informacije o položaju, hitrosti in času;

z) „namestitev“ pomeni:

vgradnjo tahografa v vozilo;

aa) „interoperabilnost“ pomeni:

zmožnost sistemov ter osnovnih poslovnih procesov za izmenjavo podatkov ter informacij;

bb) „vmesnik“ pomeni:

napravo med sistemi, ki omogoča njihovo medsebojno povezovanje in komuniciranje;

cc) „položaj“ pomeni:

zemljepisne koordinate vozila v danem trenutku;

dd) „tipalo gibanja“ pomeni:

del tahografa, ki daje signal, ustrezen hitrosti in/ali prevoženi poti vozila;

ee) „neveljavna kartica“ pomeni:

kartico, ki je zaznana kot kartica z napako ali pri kateri začetna avtentikacija ni bila uspešna ali kateri se veljavnost še ni začela oziroma je že potekla;

ff) „odprti standard“ pomeni:

standard iz dokumenta o specifikaciji standardov, ki je na voljo brezplačno ali po nominalni ceni in vsakomur dovoljuje kopiranje, širjenje ali brezplačno uporabo ali uporabo proti nominalnemu plačilu;

gg) „zunaj področja uporabe“ pomeni:

stanje, v katerem po določbah Uredbe Sveta (ES) št. 561/2006 uporaba zapisovalne naprave ni potrebna;

hh) „prekoračitev hitrosti“ pomeni:

prekoračitev odobrene najvišje hitrosti vozila, opredeljeno kot poljubno več kakor 60 sekund dolgo obdobje, v katerem izmerjena hitrost vozila presega omejitev, nastavljeno na napravi za omejevanje hitrosti vozila, ki jo določa Direktiva Sveta 92/6/EGS ( 6 ), kot je bila nazadnje spremenjena;

ii) „redni kontrolni pregledi“ pomenijo:

skupek del, opravljenih z namenom preverjanja, ali tahograf deluje pravilno, ali njegove nastavitve ustrezajo parametrom vozila in ali so na tahograf morda pritrjene naprave za prirejanje;

jj) „tiskalnik“ pomeni:

del zapisovalne naprave, ki omogoča izpisovanje shranjenih podatkov;

kk) „komunikacija za zgodnje odkrivanje na daljavo“ pomeni:

komunikacijo med opremo za zgodnje odkrivanje na daljavo in bralnikom komunikacije za zgodnje odkrivanje na daljavo med usmerjenim cestnim nadzorom z namenom odkrivanja morebitnega prirejanja ali zlorabe zapisovalnih naprav na daljavo;

ll) „oprema za komunikacijo na daljavo“ pomeni:

opremo enote v vozilu, ki se uporablja za izvedbo usmerjenega cestnega nadzora;

mm) „bralnik komunikacije za zgodnje odkrivanje na daljavo“ pomeni:

sistem, ki ga uporabljajo inšpektorji za usmerjeni cestni nadzor;

nn) „podaljšanje“ pomeni:

izdajo nove tahografske kartice, ko obstoječi tahografski kartici poteče veljavnost ali je zaradi nepravilnega delovanja vrnjena pristojnemu izdajatelju. Pri podaljšanju kartice je z gotovostjo znano, da ne obstajata hkrati dve veljavni kartici;

oo) „popravilo“ pomeni:

kakršno koli popravilo tipala gibanja ali enote v vozilu ali kabla, pri katerem je potreben odklop napajanja, njegov odklop od drugih delov tahografa ali odpiranje tipala gibanja ali enote v vozilu;

pp) „nadomestitev kartice“ pomeni:

izdajo tahografske kartice za nadomestitev obstoječe kartice, ki je bila prijavljena kot izgubljena, ukradena ali nepravilno delujoča in ni bila vrnjena pristojnemu izdajatelju. Z nadomestitvijo kartice je vedno povezano tveganje hkratnega obstoja dveh veljavnih kartic;

qq) „varnostno certificiranje“ pomeni:

proces certificiranja, ki ga opravi certifikacijski organ na podlagi skupnih meril, za zagotovitev, da obravnavana zapisovalna naprava (ali njen del) ali tahografska kartica izpolnjuje varnostne zahteve, opredeljene v ustreznih profilih zaščite;

rr) „samopreskus“ pomeni:

preskus, ki ga zapisovalna naprava ciklično in samodejno izvaja za odkrivanje napak;

ss) „merjenje časa“ pomeni:

stalni digitalni zapis usklajenega univerzalnega datuma in časa (UTC);

tt) „nastavljanje časa“ pomeni:

samodejno nastavljanje tekočega časa v rednih presledkih in v okviru maksimalnega odstopanja ene minute ali nastavljanje med kalibracijo;

uu) „velikost pnevmatike“ pomeni:

oznako mer pnevmatik (zunanjih pogonskih koles) v skladu z Direktivo 92/23/EGS ( 7 ), kot je bila nazadnje spremenjena;

vv) „identifikacija vozila“ pomeni:

številke, ki identificirajo vozilo: registrsko številko vozila (VRN) z oznako države, v kateri je vozilo registrirano, in identifikacijsko številko vozila (VIN) ( 8 );

ww) v izračunih, ki jih opravlja zapisovalna naprava, „teden“ pomeni:

obdobje od 00:00 UTC v ponedeljek do 24:00 UTC v nedeljo;

xx) „kartica servisne delavnice“ pomeni:

tahografsko kartico, ki jo organi države članice izdajo imenovanemu osebju proizvajalca tahografa, izvajalcu namestitve, proizvajalcu vozil ali servisni delavnici, odobrenim v navedeni državi članici; ta kartica identificira imetnika kartice in omogoča testiranje, kalibracijo in aktivacijo tahografov in/ali prenos podatkov iz njih;

yy) „pretvornik“ pomeni:

napravo, ki neprestano daje signal, ki ustreza hitrosti vozila in/ali prevoženi poti, ter ni naprava, ki se uporablja za neodvisno zaznavanje gibanja, in:

— se namešča in uporablja samo v vozilih tipov M1 in N1 (kakor so opredeljena v Prilogi II k Direktivi 2007/46/ES Evropskega parlamenta in Sveta ( 9 ), kot je bila nazadnje spremenjena), ki so se začela uporabljati po 1. maju 2006,

— se namesti, če namestitev druge vrste obstoječega tipala gibanja, ki sicer je v skladu z določbami te priloge in njenih dodatkov 1 do 15, mehansko ni mogoča,

— se namesti med enoto v vozilu in mestom, kjer vgrajena tipala ali drugi vmesniki proizvajajo impulze hitrosti/razdalje,

— se z vidika enote v vozilu pretvornika vede enako, kot če bi bilo tipalo gibanja, ki je v skladu z določbami te priloge in njenih dodatkov 1 do 16, povezano z enoto v vozilu;

uporaba takega pretvornika v navedenih tipih vozil omogoča namestitev in pravilno uporabo enote v vozilu, ki je skladna z zahtevami iz te priloge;

za navedena vozila pametni tahograf vključuje kable, pretvornik in enoto v vozilu;

zz) „celovitost podatkov“ pomeni:

točnost in doslednost shranjenih podatkov, o kateri je mogoče sklepati ob odsotnosti kakršnih koli odklonov v podatkih med dvema posodobitvama podatkovnega zapisa. Celovitost podatkov pomeni, da so podatki natančna kopija izvirne različice, tj. da v postopku zapisovanja na tahografsko kartico in prebiranja s te kartice ali druge za to namenjene opreme ali med prenosom preko katerega koli komunikacijskega kanala niso bili poškodovani;

aaa) „zasebnost podatkov“ pomeni:

splošne tehnične ukrepe, sprejete za zagotavljanje ustreznega izvajanja načel iz Direktive 95/46/ES Evropskega parlamenta in Sveta ( 10 ) z dne 24. oktobra 1995 o varstvu posameznikov pri obdelavi osebnih podatkov in o prostem pretoku takih podatkov ter načel iz Direktive 2002/58/ES Evropskega parlamenta in Sveta ( 11 );

bbb) „sistem pametnih tahografov“ pomeni:

zapisovalno napravo, tahografske kartice ter vso opremo, ki je z njimi v neposredni ali posredni interakciji med njihovo konstrukcijo, namestitvijo, uporabo, testiranjem in nadzorom, kot so kartice, bralnik komunikacij na daljavo in vsa druga oprema za prenos in analizo podatkov, kalibracijo, ustvarjanje, upravljanje in uvedbo varnostnih elementov itd.;

ccc) „datum uvedbe“:

36 mesecev po začetku veljavnosti podrobnih določb iz člena 11 Uredbe (EU) št. 165/2014 Evropskega parlamenta in Sveta ( 12 ).

Vozila, prvič registrirana po tem datumu:

— so opremljena s tahografom, povezanim s storitvijo za določanje položaja, ki temelji na satelitskem navigacijskem sistemu,

— so sposobna pristojnim nadzornim organom sporočiti podatke, ki jih potrebujejo za izvedbo usmerjenega cestnega nadzora, medtem ko se vozilo giblje, in

— so lahko opremljena s standardiziranimi vmesniki, ki v delovnem načinu na zunanji napravi omogočajo uporabo podatkov, ki jih je zapisal ali izdelal tahograf;

ddd) „profil zaščite“ pomeni:

dokument, ki se uporablja kot del postopka certificiranja na podlagi skupnih meril in omogoča uvedbo neodvisnih specifikacij varnostnih zahtev na področju zagotavljanja informacijske varnosti;

eee) „točnost GNSS“:

z vidika zapisovanja položaja, pridobljenega prek globalnega satelitskega navigacijskega sistema (GNSS), s tahografi pomeni vrednost napake pri določanju horizontalnega položaja (HDOP), izračunano kot minimalno vrednost HDOP, pridobljeno od razpoložljivih sistemov GNSS.

2 SPLOŠNE ZNAČILNOSTI IN FUNKCIJE ZAPISOVALNE NAPRAVE

2.1 Splošne značilnosti

Naloge zapisovalne naprave so zapisovanje, hranjenje, prikaz, tiskanje in iznos podatkov, povezanih z voznikovimi dejavnostmi.

Vsako vozilo, opremljeno z zapisovalno napravo v skladu z določbami iz te priloge, mora biti opremljeno s prikazovalnikom hitrosti in števcem prevožene poti. Ti funkciji sta lahko vključeni v sami zapisovalni napravi.

(1) Zapisovalna naprava obsega kable, tipalo gibanja in enoto v vozilu.

(2) Vmesnik med tipali gibanja in enoto v vozilu je skladen z zahtevami iz Dodatka 11.

(3) Enota v vozilu je povezana z globalnim(-i) satelitskim(-i) navigacijskim(-i) sistemom(-i), kot je določeno v Dodatku 12.

(4) Enota v vozilu komunicira z bralniki komunikacije za zgodnje odkrivanje na daljavo, kot je določeno v Dodatku 14.

(5) Enota v vozilu lahko vključuje vmesnik z ITS, kot je določeno v Dodatku 13.

Zapisovalna naprava je lahko povezana z drugimi napravami prek dodatnih vmesnikov in/ali prek neobveznega vmesnika z ITS.

(6) Nobena odobrena ali neodobrena vključitev v zapisovalno napravo ali priključitev nanjo kakršne koli funkcije ali ene ali več naprav ne sme posegati ali odpreti možnosti za poseganje v pravilno in varno delovanje zapisovalne naprave ali kršiti določb te uredbe.

Uporabniki se zapisovalni napravi identificirajo s tahografskimi karticami.

(7) Zapisovalna naprava uporabniku omogoča selektiven dostop do podatkov in funkcij glede na vrsto in/ali identiteto uporabnika.

Zapisovalna naprava zapisuje in shranjuje podatke v svoj pomnilnik podatkov, v opremo za komunikacijo na daljavo in na tahografske kartice.

To poteka v skladu z Direktivo 95/46/ES z dne 24. oktobra 1995 o varstvu posameznikov pri obdelavi osebnih podatkov in o prostem pretoku takih podatkov ( 13 ), Direktivo 2002/58/ES Evropskega parlamenta in Sveta z dne 12. julija 2002 o obdelavi osebnih podatkov in varstvu zasebnosti na področju elektronskih komunikacij ( 14 ) ter členom 7 Uredbe (EU) št. 165/2014.

2.2 Funkcije

(8) Zapisovalna naprava zagotavlja naslednje funkcije:

— spremljanje vstavljanja in izvlačenja kartic,

— merjenje hitrosti, prevožene poti in položaja,

— merjenje časa,

— spremljanje voznikovih dejavnosti,

— spremljanje stanja vožnje,

— zapisovanje voznikovih ročnih vnosov: — — vnos krajev, v katerih se dnevne delovne izmene začnejo in/ali zaključijo, — ročni vnos voznikovih dejavnosti, — vnos posebnih stanj,

— upravljanje blokad s strani podjetja,

— spremljanje nadzornih dejavnosti,

— zaznavanje dogodkov in/ali napak,

— vgrajene preskuse in samopreskuse,

— branje iz pomnilnika podatkov,

— zapisovanje in shranjevanje v pomnilniku podatkov,

— branje s tahografskih kartic,

— zapisovanje in shranjevanje na tahografske kartice,

— prikazovanje,

— tiskanje,

— opozarjanje,

— prenos podatkov na zunanje medije,

— komunikacijo na daljavo za namen usmerjenega cestnega nadzora,

— iznos podatkov na dodatne naprave,

— kalibracijo,

— cestno preverjanje kalibracije,

— nastavljanje časa.

2.3 Načini delovanja

(9) Zapisovalna naprava omogoča štiri načine delovanja:

— delovni način,

— nadzorni način,

— kalibracijski način,

— način dela v podjetju.

(10) Zapisovalna naprava se preklopi v naslednji način delovanja glede na veljavne tahografske kartice, vstavljene v vmesniške naprave za kartice. Za določitev načina delovanja ni pomembno, v katero generacijo spada uporabljena tahografska kartica, pomembno je le, da je veljavna. Prva generacija kartic servisne delavnice se vedno šteje za neveljavno, če je vstavljena v drugo generacijo enote v vozilu.







Način delovanja Voznikova reža Ni kartice Vozniška kartica Nadzorna kartica Kartica servisne delavnice Kartica podjetja Sovoznikova reža Ni kartice delovni delovni nadzorni kalibracijski delo v podjetju Vozniška kartica delovni delovni nadzorni kalibracijski delo v podjetju Nadzorna kartica nadzorni nadzorni nadzorni (*1) delovni delovni Kartica servisne delavnice kalibracijski kalibracijski delovni kalibracijski (*1) delovni Kartica podjetja delo v podjetju delo v podjetju delovni delovni delo v podjetju (*1) (*1) V teh stanjih zapisovalna naprava uporablja le tahografsko kartico, vstavljeno v voznikovo režo.

(11) Zapisovalna naprava vstavljene neveljavne kartice ignorira, pri čemer omogoča le prikaz, tiskanje ali prenos podatkov s kartice, ki ji je potekla veljavnost.

(12) Vse funkcije, naštete v poglavju 2.2, delujejo v katerem koli načinu delovanja, pri čemer veljajo naslednje izjeme:

— funkcija kalibracije je dostopna le v kalibracijskem načinu,

— funkcija cestnega preverjanja kalibracije je dostopna le v nadzornem načinu,

— funkcija upravljanja blokad s strani podjetja je dostopna le v načinu dela v podjetju,

— funkcija spremljanja nadzornih dejavnosti deluje le v nadzornem načinu,

— funkcija prenosa podatkov ni dostopna v delovnem načinu (razen če je v zahtevi 193 določeno drugače), z izjemo prenosa podatkov z voznikove kartice, ko v enoto v vozilu ni vstavljena nobena druga vrsta kartice.

(13) Zapisovalna naprava lahko iznaša katere koli podatke na prikazovalnik, tiskalnik ali vmesnike z zunanjimi napravami, pri čemer veljajo naslednje izjeme:

— v delovnem načinu je izbrisan vsak osebni identifikacijski podatek (priimek in ime(-na)), različen od teh podatkov na vstavljeni tahografski kartici, in delno izbrisana (izbrisana vsaka liha števka od leve proti desni) številka kartice, različna od vstavljene tahografske kartice,

— v načinu dela v podjetju je možno iznašanje podatkov, povezanih z voznikom (zahteve 102, 105 in 108), le za obdobja, za katera ni blokade ali ki jih ni blokiralo nobeno drugo podjetje (kot je identificirano s prvimi 13 števkami številke kartice podjetja),

— kadar v zapisovalno napravo ni vstavljena nobena kartica, je mogoče podatke, povezane z voznikom, iznašati le za tekoči dan in za predhodnih osem koledarskih dni,

— osebni podatki iz enote v vozilu se ne iznašajo preko njenega vmesnika z ITS, razen če voznik, na katerega se podatki navezujejo, v to izrecno privoli,

— običajno obdobje veljavnosti za delovanje enot v vozilu je 15 let, z začetkom na dan izdaje potrdil zanje, vendar se enote v vozilu lahko uporabljajo nadaljnje 3 mesece, in sicer izključno za namen prenosa podatkov.

2.4 Varnost

Cilji varnosti sistema so zaščita pomnilnika podatkov s tem, da preprečuje nepooblaščene dostope do podatkov in nepooblaščeno manipuliranje z njimi ter da zaznava poskuse takih posegov, zaščita celovitosti in pristnosti podatkov, izmenjanih med tipalom gibanja in enoto v vozilu, zaščita celovitosti in pristnosti podatkov, izmenjanih med zapisovalno napravo in tahografskimi karticami, zaščita celovitosti in pristnosti podatkov, izmenjanih med zapisovalno napravo in zunanjo GNSS opremo, zaščita zaupnosti, celovitosti in pristnosti podatkov, izmenjanih za namen nadzora prek komunikacije za zgodnje odkrivanje na daljavo, ter preverjanje celovitosti in pristnosti prenesenih podatkov.

(14) Za zagotovitev varnosti sistema naslednji sestavni deli izpolnjujejo varnostne zahteve, določene v zadevnih profilih zaščite, kot je določeno v Dodatku 10:

— enota v vozilu,

— tahografska kartica,

— tipalo gibanja,

— zunanja GNSS oprema (ta profil je potreben in se uporablja samo za različice z zunanjo GNSS opremo).

3 ZAHTEVE GLEDE KONSTRUKCIJE IN FUNKCIONALNE ZAHTEVE ZA ZAPISOVALNE NAPRAVE

3.1 Spremljanje vstavljanja in izvlačenja kartic

(15) Zapisovalna naprava spremlja stanje vmesniških naprav za kartice, da zazna vstavitve in izvleke kartic.

(16) Po vstavitvi kartice zapisovalna naprava ugotovi, ali je vstavljena kartica veljavna tahografska kartica, in, če je, identificira vrsto in generacijo kartice.

Če je v zapisovalno napravo že bila vstavljena kartica z enako številko kartice ali višjim indeksom podaljšanja kartice, se kartica obravnava kot neveljavna.

Če je v zapisovalno napravo že bila vstavljena kartica z enako številko kartice in indeksom podaljšanja, vendar z višjim indeksom nadomestitve kartice, se kartica obravnava kot neveljavna.

(17) Tahografske kartice prve generacije zapisovalna naprava obravnava kot neveljavne, potem ko servisna delavnica odpravi možnost uporabe tahografskih kartic prve generacije v skladu z Dodatkom 15 (zahteva MIG003).

(18) Kartice servisne delavnice prve generacije, ki se vstavijo v zapisovalno napravo druge generacije, se obravnavajo kot neveljavne.

(19) Zapisovalna naprava je zasnovana tako, da se po pravilni vstavitvi tahografske kartice v vmesniško napravo za kartice ta zaskoči v vstavljenem položaju.

(20) Sprostitev tahografskih kartic je mogoča le, ko je vozilo ustavljeno in so potrebni podatki že shranjeni na kartici. Za sprostitev kartice je potreben aktiven poseg uporabnika.

3.2 Merjenje hitrosti, položaja in prevožene poti

(21) Tipalo gibanja (ki je lahko vgrajeno v pretvornik) je najpomembnejši vir za meritve hitrosti in prevožene poti.

(22) Ta funkcija na podlagi impulzov, ki jih generira tipalo gibanja, neprekinjeno meri in po potrebi posreduje vrednosti števca prevožene poti, ki ustrezajo celotni prevoženi poti vozila.

(23) Ta funkcija na podlagi impulzov, ki jih generira tipalo gibanja, neprekinjeno meri in po potrebi posreduje hitrost vozila.

(24) Funkcija merjenja hitrosti posreduje tudi informacijo, ali se vozilo premika ali pa je ustavljeno. Da se vozilo premika, velja, kakor hitro funkcija od tipala gibanja prejme več kakor 1 imp/s najmanj pet sekund zaporedoma; v nasprotnem primeru velja, da je vozilo ustavljeno.

(25) Napravi za prikaz hitrosti (merilnik hitrosti) in celotne prevožene poti (števec prevožene poti), nameščeni v katero koli vozilo, opremljeno zapisovalno napravo, skladno z določbami iz te uredbe, izpolnjujeta zahteve glede največjih dovoljenih odstopanj (glej poglavji 3.2.1 in 3.2.2), določenih v tej prilogi.

(26) Za odkrivanje prirejanja podatkov v zvezi z gibanjem so informacije, ki jih posreduje tipalo gibanja, potrjene tudi na podlagi informacij v zvezi z gibanjem vozila, pridobljenih preko GNSS sprejemnika, in po potrebi na podlagi informacij iz drugih virov, neodvisnih od tipala gibanja.

(27) Ta funkcija meri položaj vozila, s čimer omogoči samodejno zapisovanje:

— položajev, kjer voznik in/ali sovoznik začne svojo dnevno delovno izmeno,

— položajev, kjer čas neprekinjene vožnje voznika doseže večkratnik treh ur,

— položajev, kjer voznik in/ali sovoznik konča svojo delovno izmeno.

3.2.1 Merjenje prevožene poti

(28) Prevožena pot se lahko meri na enega od naslednjih načinov:

— s seštevanjem vseh premikov vozila naprej in nazaj, ali

— z upoštevanjem samo premikov vozila naprej.

(29) Zapisovalna naprava meri razdalje v območju od 0 do 9 999 999,9 km.

(30) Razdalja je izmerjena v okviru naslednjih dovoljenih odstopanj (razdalje najmanj 1 000 m):

— ± 1 % pred namestitvijo,

— ± 2 % ob namestitvi in ob rednih kontrolnih pregledih,

— ± 4 % med uporabo.

(31) Ločljivost izmerjene razdalje je enaka ali boljša od 0,1 km.

3.2.2 Merjenje hitrosti

(32) Zapisovalna naprava meri hitrosti v območju od 0 do 220 km/h.

(33) Za zagotovitev največjega dovoljenega odstopanja prikazane hitrosti ± 6 km/h med uporabo in ob upoštevanju:

— največjega dovoljenega odstopanja ± 2 km/h zaradi odstopanj vhodnih podatkov (odstopanja pnevmatik …) ter

— največjega dovoljenega odstopanja meritev ± 1 km/h med namestitvijo in ob rednih kontrolnih pregledih

zapisovalna naprava pri hitrostih med 20 in 180 km/h in pri značilnih koeficientih vozila med 4 000 in 25 000 imp/km meri hitrost v okviru največjega dovoljenega odstopanja ± 1 km/h (pri stalni hitrosti).

Opomba: Ločljivost naprave za hranjenje podatkov v podatke o hitrosti, ki jih hrani zapisovalna naprava, vnese še dodatno največje dovoljeno odstopanje ± 0,5 km/h.

(34) V 2 sekundah po končani spremembi hitrosti, ki se je spreminjala s hitrostjo do 2 m/s2, se hitrost spet meri pravilno in v okviru normalnih največjih dovoljenih odstopanj.

(35) Hitrost se meri z ločljivostjo, enako ali boljšo od 1 km/h.

3.2.3 Merjenje položaja

(36) Zapisovalna naprava meri absolutni položaj vozila s pomočjo GNSS sprejemnika.

(37) Absolutni položaj se meri s koordinatami zemljepisne širine in dolžine v stopinjah in minutah, in sicer z ločljivostjo 1/10 minute.

3.3 Merjenje časa

(38) Funkcija merjenja časa meri čas neprekinjeno in navaja UTC čas in datum v digitalni obliki.

(39) UTC čas in datum se uporabljata za datiranje podatkov v zapisovalni napravi (zapisi, izmenjave podatkov) in za vse izpise, opisane v Dodatku 4 „Izpisi“.

(40) Za prikaz lokalnega časa je mogoče spreminjati zamik časa za prikaz v polurnih korakih. Drugačni zamiki, razen negativnih in pozitivnih večkratnikov pol ure, niso dovoljeni.

(41) V homologacijskih preskusnih pogojih je časovno odstopanje v mejah ± 2 sekundi na dan, ob odsotnosti kakršnega koli nastavljanja časa.

(42) Čas se meri z ločljivostjo, enako ali boljšo od 1 sekunde.

(43) Merjenje časa v homologacijskih preskusnih pogojih poteka neodvisno od izklopa zunanjega napajanja, če je ta izklop krajši od 12 mesecev.

3.4 Spremljanje voznikovih dejavnosti

(44) Ta funkcija neprekinjeno in ločeno nadzira dejavnosti enega voznika in enega sovoznika.

(45) Voznikove dejavnosti so: VOŽNJA, DELO, RAZPOLOŽLJIVOST ali ODMOR/POČITEK.

(46) Voznik in/ali sovoznik ima možnost ročne izbire dejavnosti DELO, RAZPOLOŽLJIVOST ali ODMOR/POČITEK.

(47) Kadar se vozilo premika, se za voznika samodejno izbere dejavnost VOŽNJA, za sovoznika pa dejavnost RAZPOLOŽLJIVOST.

(48) Ko se vozilo ustavi, se za voznika samodejno izbere dejavnost DELO.

(49) Za prvo spremembo dejavnosti v dejavnost POČITEK ali RAZPOLOŽLJIVOST v času 120 sekund od samodejne spremembe v dejavnost DELO zaradi ustavitve vozila velja, da je nastopila v trenutku, ko se je vozilo ustavilo (kar lahko prekliče prvotno spremembo v dejavnost DELO).

(50) Ta funkcija posreduje spremembe dejavnosti funkcijam zapisovanja z ločljivostjo ene minute.

(51) Če je v minuti neposredno pred določeno koledarsko minuto in v minuti neposredno za njo registrirana dejavnost VOŽNJA, ta minuta v celoti šteje kot minuta VOŽNJE.

(52) Koledarska minuta, ki v skladu z zahtevo 051 ne šteje kot minuta VOŽNJE, v celoti velja kot minuta tiste dejavnosti, ki je v tej minuti neprekinjeno trajala najdlje (ali zadnje od enako dolgih najdlje trajajočih dejavnosti).

(53) Ta funkcija tudi neprekinjeno spremlja čas neprekinjene vožnje in skupni čas odmorov voznika.

3.5 Spremljanje stanja vožnje

(54) Ta funkcija neprekinjeno in samodejno spremlja stanje vožnje.

(55) Stanje vožnje POSADKA je izbrano, kadar sta v napravi vstavljeni dve veljavni vozniški kartici, v vseh ostalih primerih pa je izbrano stanje vožnje POSAMEZNIK.

3.6 Voznikovi vnosi

3.6.1 Vnos krajev, v katerih se dnevne delovne izmene začnejo in/ali končajo

(56) Ta funkcija omogoča vnos krajev, kjer se po navedbah voznika in/ali sovoznika njegova/njuna dnevna delovna izmena začne in/ali konča.

(57) Kraji so opredeljeni kot država, po potrebi pa še dodatno kot regija, vnese in potrdi pa se jih ročno.

(58) Ob izvleku vozniške kartice (ali kartice servisne delavnice) zapisovalna naprava (so)voznika pozove k vnosu „kraja, kjer se konča dnevna delovna izmena“.

(59) Voznik nato vnese trenutni kraj vozila, ki se šteje za začasni vnos.

(60) Kraje začetka in/ali konca dnevnih delovnih izmen je mogoče vnašati z ukazi v menijih. Če se v eni koledarski minuti opravi več kot en tak vnos, se ohrani samo zapis zadnjega vnosa kraja začetka in zadnjega vnosa kraja konca, opravljen v tem času.

3.6.2 Ročni vnos voznikovih dejavnosti in izrecna privolitev voznika za vmesnik z ITS

(61) Takoj po vstavitvi vozniške kartice (ali kartice servisne delavnice), in le tedaj, zapisovalna naprava omogoči ročni vnos dejavnosti. Pri ročnih vnosih dejavnosti se uporabijo lokalne vrednosti časa in datuma časovnega pasu (zamik UTC), ki je trenutno nastavljen za enoto v vozilu.

Po vstavitvi vozniške kartice ali kartice servisne delavnice se imetnika kartice opomni na:

— datum in čas njegovega zadnjega izvleka kartice,

— neobvezno: lokalni zamik časa, ki je trenutno nastavljen za enoto v vozilu.

Ob prvi vstavitvi vozniške kartice ali kartice servisne delavnice, ki enoti v vozilu še ni poznana, se imetnika kartice vpraša, ali privoljuje v iznos osebnih podatkov, povezanih s tahografom, preko neobveznega vmesnika z ITS.

Privolitev voznika oziroma servisne delavnice je možno kadar koli aktivirati ali deaktivirati z ukazi v meniju, pod pogojem, da je vozniška kartica oziroma kartica servisne delavnice vstavljena.

Mogoč je vnos dejavnosti z naslednjimi omejitvami:

— vrste dejavnosti so DELO, RAZPOLOŽLJIVOST ali ODMOR/POČITEK;

— čas začetka in konca za vsako dejavnost je izključno v okviru obdobja od zadnjega izvleka do sedanje vstavitve kartice;

— dejavnosti se med seboj ne smejo časovno prekrivati.

Po potrebi so ročni vnosi mogoči ob prvi vstavitvi še neuporabljene vozniške kartice (ali kartice servisne delavnice).

Postopek za ročni vnos dejavnosti vključuje toliko zaporednih korakov, kot je potrebnih za nastavitev vrste, časa začetka in časa konca vsake dejavnosti. Za kateri koli del časovnega obdobja med zadnjim izvlekom in sedanjo vstavitvijo kartice ima imetnik kartice možnost, da ne določi nobene dejavnosti.

Med ročnimi vnosi, povezanimi z vstavitvijo kartice, in če je primerno, ima imetnik kartice možnost, da vnese:

— kraj, kjer se je končala prejšnja dnevna delovna izmena, v povezavi z ustreznim časom (s tem se prepiše vpis ob zadnjem izvleku kartice),

— kraj, kjer se začne trenutna dnevna delovna izmena, v povezavi z ustreznim časom.

Če imetnik kartice z možnostjo ročnega vnosa, povezanega z vstavitvijo kartice, ne vnese nobenega kraja, kjer se začne ali konča dnevna delovna izmena, se to šteje kot izjava, da se njegova delovna izmena od zadnjega izvleka kartice ni spremenila. Z naslednjim vnosom kraja, kjer se je končala prejšnja dnevna delovna izmena, se prepiše začasni vnos, vpisan med zadnjim izvlekom kartice.

Če se vnese kraj, se zapiše na ustrezno tahografsko kartico.

Ročni vnosi se prekinejo, če:

— se kartica izvleče, ali

— se vozilo premika in je kartica v voznikovi reži.

Dovoljene so dodatne prekinitve, npr. zaradi izteka časa po določenem obdobju uporabnikove nedejavnosti. Če so ročni vnosi prekinjeni, zapisovalna naprava sprejme kot veljavne vse že popolno vnesene kraje in dejavnosti (z nedvoumnim krajem in časom ali vrsto, časom začetka in časom konca dejavnosti).

Če se med ročnim vnašanjem dejavnosti za prej vstavljeno kartico vstavi druga vozniška kartica ali kartica servisne delavnice, je mogoče pred začetkom ročnih vnosov za drugo kartico dokončati ročne vnose za prej vstavljeno kartico.

Imetnik kartice ima možnost vstaviti ročne vnose po naslednjem minimalnem postopku:

— Ročni vnos dejavnosti, v časovnem zaporedju, v obdobju od zadnjega izvleka do sedanje vstavitve kartice.

— Čas začetka prve dejavnosti se nastavi na čas izvleka kartice. Za vsak naknadni vnos je čas začetka vnaprej nastavljen tako, da neposredno sledi koncu prejšnjega vnosa. Za vsako dejavnost se izbere vrsta in čas zaključka dejavnosti.

Postopek je zaključen, ko se čas zaključka ročno vnesene dejavnosti pokrije s časom vstavitve kartice. Nato lahko zapisovalna naprava imetniku kartice omogoči, da do potrditve vnosa s posebnim ukazom še spreminja podatke ročno vnesenih dejavnosti. Po tej potrditvi niso dovoljene nobene takšne spremembe več.

3.6.3 Vnos posebnih stanj

(62) Zapisovalna naprava vozniku omogoča vnos naslednjih dveh posebnih stanj v realnem času:

— „ZUNAJ PODROČJA UPORABE“ (začetek, konec) in

— „PREVOZ S TRAJEKTOM/VLAKOM“ (začetek, konec).

Stanje „PREVOZ S TRAJEKTOM/VLAKOM“ ni možno, kadar je odprto stanje „ZUNAJ PODROČJA UPORABE“.

Odprto stanje „ZUNAJ PODROČJA UPORABE“ zapisovalna naprava samodejno zapre, če voznik vstavi ali izvleče svojo kartico.

Odprto stanje „ZUNAJ PODROČJA UPORABE“ preprečuje naslednje dogodke in opozorila:

— vožnjo brez ustrezne kartice,

— opozorila, povezana s časom neprekinjene vožnje.

Označevalnik za začetek PREVOZA S TRAJEKTOM/VLAKOM se nastavi pred izključitvijo motorja na trajektu/vlaku.

Odprto stanje PREVOZ S TRAJEKTOM/VLAKOM se mora zapreti, ko se zgodi eden od naslednjih dogodkov:

— voznik ročno konča PREVOZ S TRAJEKTOM/VLAKOM,

— voznik izvleče svojo kartico.

Odprto stanje PREVOZ S TRAJEKTOM/VLAKOM se zapre, ko v skladu s pravili iz Uredbe (ES) št. 561/2006 ni več veljavno.

3.7 Upravljanje blokad s strani podjetja

(63) Ta funkcija omogoča upravljanje blokad, ki jih nastavi podjetje za omejitev lastnega dostopa do podatkov v načinu dela v podjetju.

(64) Blokade s strani podjetja sestavljata datum/čas začetka (vklop blokade) in datum/čas konca (izklop blokade), povezana z identifikacijo podjetja, kot je navedena v številki kartice podjetja (ob vklopu blokade).

(65) Blokade je mogoče vklapljati in izklapljati le v realnem času.

(66) Blokado lahko izklopi le podjetje, katerega blokada je vključena (kot je identificirano v prvih 13 števkah številke kartice podjetja) ali

(67) blokada se izklopi samodejno, ko svojo blokado vključi drugo podjetje.

(68) Če določeno podjetje vključi svojo blokado, prejšnja blokada pa je bila vklopljena za isto podjetje, se šteje, da prejšnja blokada ni bila izklopljena, pač pa ostane vklopljena še naprej.

3.8 Spremljanje nadzornih dejavnosti

(69) Ta funkcija spremlja dejavnosti PRIKAZOVANJA, TISKANJA, VU (enota v vozilu) in PRENOS podatkov ter CESTNO PREVERJANJE KALIBRACIJE v nadzornem načinu.

(70) Ta funkcija v nadzornem načinu spremlja tudi dejavnost NADZORA PREKORAČITVE HITROSTI. Velja, da se je nadzor prekoračitve hitrosti izvedel, kadar se v nadzornem načinu pošlje obvestilo „prekoračitev hitrosti“ na tiskalnik ali na prikazovalnik ali kadar so se iz pomnilnika podatkov VU prenesli podatki o „dogodkih in napakah“.

3.9 Zaznavanje dogodkov in/ali napak

(71) Ta funkcija zaznava naslednje dogodke in/ali napake:

3.9.1 Dogodek „vstavitev neveljavne kartice“

(72) Ta dogodek se sproži ob vstavitvi kakršne koli neveljavne kartice, ob vstavitvi vozniške kartice, ki je že bila zamenjana, in/ali ob poteku veljavnosti vstavljene veljavne kartice.

3.9.2 Dogodek „navzkrižje med karticami“

(73) Ta dogodek se sproži ob nastopu katere koli od kombinacij veljavnih kartic, označenih z X v naslednji preglednici:







Navzkrižje med karticami Voznikova reža Ni kartice Vozniška kartica Nadzorna kartica Kartica servisne delavnice Kartica podjetja Sovoznikova reža Ni kartice Vozniška kartica X Nadzorna kartica X X X Kartica servisne delavnice X X X X Kartica podjetja X X X

3.9.3 Dogodek „časovno prekrivanje“

(74) Ta dogodek se sproži, kadar je s kartice prebrani datum/čas zadnjega izvleka vozniške kartice poznejši od tekočega datuma/časa zapisovalne naprave, v katero je kartica vstavljena.

3.9.4 Dogodek „vožnja brez ustrezne kartice“

(75) Ta dogodek se sproži ob nastopu katere koli od kombinacij tahografskih kartic, označenih z X v naslednji preglednici, ko se voznikova dejavnost preklopi v VOŽNJO ali ob kakršnikoli spremembi načina delovanja v času, ko je voznikova dejavnost VOŽNJA:







Vožnja brez ustrezne kartice Voznikova reža Brez kartice (ali neveljavna kartica) Vozniška kartica Nadzorna kartica Kartica servisne delavnice Kartica podjetja Sovoznikova reža Brez kartice (ali neveljavna kartica) X X X Vozniška kartica X X X X Nadzorna kartica X X X X X Kartica servisne delavnice X X X X Kartica podjetja X X X X X

3.9.5 Dogodek „vstavitev kartice med vožnjo“

(76) Ta dogodek se sproži ob vstavitvi tahografske kartice v katerokoli režo med tem, ko je voznikova dejavnost VOŽNJA.

3.9.6 Dogodek „zadnja seja s kartico nepravilno zaključena“

(77) Ta dogodek se sproži, če zapisovalna naprava ob vstavitvi kartice zazna, da prejšnja seja s kartico ni bila zaključena pravilno glede na določbe iz poglavja 3.1 (kartica je bila izvlečena pred shranitvijo vseh potrebnih podatkov nanjo). Ta dogodek sprožijo samo vozniške kartice in kartice servisne delavnice.

3.9.7 Dogodek „prekoračitev hitrosti“

(78) Ta dogodek se sproži ob vsaki prekoračitvi hitrosti.

3.9.8 Dogodek „izpad napajanja“

(79) Ta dogodek se sproži, če naprava ni v kalibracijskem ali nadzornem načinu ter izpad napajanja tipala gibanja in/ali enote v vozilu traja več kot 200 milisekund. Prag izpada opredeli proizvajalec. Prehodni izpad napajanja ob zagonu motorja vozila ne sproži tega dogodka.

3.9.9 Dogodek „napaka pri komuniciranju z opremo za komunikacijo na daljavo“

(80) Ta dogodek se sproži, kadar naprava ni v kalibracijskem načinu, če oprema za komunikacijo na daljavo po več kot treh poskusih ne potrdi uspešnega prejema podatkov, poslanih na daljavo iz vozila.

3.9.10 Dogodek „ni informacij o položaju s strani GNSS sprejemnika“

(81) Ta dogodek se sproži, kadar naprava ni v kalibracijskem načinu, če sprejemnik GNSS (zunanji ali notranji) po več kot treh urah skupnega časa vožnje ni zagotovil informacij o položaju.

3.9.11 Dogodek „napaka pri komuniciranju z zunanjo GNSS opremo“

(82) Ta dogodek se sproži, kadar naprava ni v kalibracijskem načinu, če med tem, ko se vozilo premika, pride do prekinitve komunikacije med zunanjo GNSS opremo in enoto v vozilu, ki neprekinjeno traja več kot 20 minut.

3.9.12 Dogodek „napaka v podatkih o gibanju“

(83) Ta dogodek se sproži, kadar naprava ni v kalibracijskem načinu, če pride do prekinitve normalnega pretoka podatkov med tipalom gibanja in enoto v vozilu in/ali napake v celovitosti ali avtentikaciji podatkov pri prenosu podatkov med tipalom gibanja in enoto v vozilu.

3.9.13 Dogodek „navzkrižje v gibanju vozila“

(84) Ta dogodek se sproži, kadar naprava ni v kalibracijskem načinu, če informacije o gibanju vozila, izračunane na podlagi podatkov iz tipala gibanja, nasprotujejo informacijam o gibanju vozila, pridobljenih prek notranje ali zunanje GNSS opreme, in, če je ustrezno, podatkom iz drugih, neodvisnih virov, kot je določeno v Dodatku 12. Ta dogodek se ne sproži med prevozom s trajektom/vlakom, stanjem ZUNAJ PODROČJA UPORABE ali kadar informacije o položaju s strani GNSS sprejemnika niso na voljo.

3.9.14 Dogodek „poskus kršenja varnosti“

(85) Ta dogodek se sproži, kadar naprava ni v kalibracijskem načinu, ob kateremkoli dogodku, ki vpliva na varnost tipala gibanja in/ali enote v vozilu in/ali zunanje GNSS opreme, kot je določena v Dodatku 10.

3.9.15 Dogodek „časovno navzkrižje“

(86) Ta dogodek se sproži, kadar naprava ni v kalibracijskem načinu, če enota v vozilu med časom, ki ga beleži oprema za merjenje časa enote v vozilu, in časom, ki ga posreduje GNSS sprejemnik, zazna odstopanje, daljše od 1 minute. Ta dogodek se zapiše skupaj z internim časom enote v vozilu in ga spremlja samodejno nastavljanje časa. Po sproženju dogodka časovnega navzkrižja enota v vozilu 12 ur ne sproži drugih dogodkov časovnega navzkrižja. Ta dogodek se ne sproži, kadar GNSS sprejemnik v zadnjih 30 dneh ni mogel odkriti veljavnega GNSS signala. Ko so informacije o položaju prek GNSS sprejemnika spet na voljo, se opravi samodejna nastavitev časa.

3.9.16 Napaka „kartica“

(87) Ta napaka se sproži ob napaki na tahografski kartici med delovanjem.

3.9.17 Napaka „zapisovalna naprava“

(88) Ta napaka se sproži, kadar zapisovalna naprava ni v kalibracijskem načinu, ob kateri koli od naslednjih napak:

— notranja napaka VU,

— napaka na tiskalniku,

— napaka na prikazovalniku,

— napaka pri prenosu podatkov,

— napaka na tipalu,

— napaka na GNSS sprejemniku ali zunanji GNSS opremi,

— napaka na opremi za komunikacijo na daljavo.

3.10 Vgrajeni preskusi in samopreskusi

(89) Zapisovalna naprava sama zaznava napake z izvajanjem vgrajenih preskusov in samopreskusov v skladu z naslednjo preglednico:







Preskušani podsestav Samopreskus Vgrajeni preskus Programska oprema Celovitost Pomnilnik podatkov Dostop Dostop, celovitost podatkov Vmesniške naprave za kartice Dostop Dostop Tipkovnica Ročno preverjanje Tiskalnik (določi proizvajalec) Izpis Prikazovalnik Vizualni pregled Prenos podatkov (se izvaja samo med prenašanjem podatkov) Pravilno delovanje Tipalo Pravilno delovanje Pravilno delovanje Oprema za komunikacijo na daljavo Pravilno delovanje Pravilno delovanje GNSS oprema Pravilno delovanje Pravilno delovanje

3.11 Branje iz pomnilnika podatkov

(90) Zapisovalna naprava je zmožna brati vse podatke, shranjene v njenem pomnilniku podatkov.

3.12 Zapisovanje in hranjenje podatkov v pomnilniku podatkov

Za namen tega odstavka velja naslednje:

— „365 dni“ pomeni 365 koledarskih dni povprečnih voznikovih dejavnosti v vozilu. Povprečna dejavnost na dan na vozilo je opredeljena kot najmanj šest voznikov ali sovoznikov, šest ciklov vstavitve in izvleka kartice ter 256 sprememb dejavnosti. „365 dni“ torej vključuje najmanj 2 190 (so)voznikov, 2 190 ciklov vstavitve in izvleka kartice in 93 440 sprememb dejavnosti;

— povprečno število položajev na dan pomeni vsaj 6 položajev, kjer se začne dnevna delovna izmena, 6 položajev, kjer čas neprekinjene vožnje voznika doseže večkratnik treh ur, in 6 položajev, kjer se dnevna delovna izmena konča, tako da „365 dni“ vključuje najmanj 6 570 položajev;

— časi so zapisani z ločljivostjo ene minute, če ni predpisano drugače;

— vrednosti števca prevožene poti so zapisane z ločljivostjo enega kilometra;

— hitrosti so zapisane z ločljivostjo 1 km/h;

— položaji (zemljepisne širine in dolžine) so zapisani v stopinjah in minutah, in sicer z ločljivostjo 1/10 minute, ob upoštevanju ustrezne točnosti GNSS in časa pridobitve.

(91) Na podatke, shranjene v pomnilniku podatkov, v homologacijskih preskusnih pogojih ne vpliva izklop zunanjega napajanja, če je ta izklop krajši od dvanajst mesecev. Poleg tega na podatke, shranjene v zunanji opremi za komunikacijo na daljavo, kot je opredeljeno v Dodatku 14, ne vpliva izklop napajanja, krajši od 28 dni.

(92) Zapisovalna naprava je zmožna v svoj pomnilnik podatkov implicitno ali eksplicitno zapisati in shraniti naslednje podatke:

3.12.1 Identifikacijski podatki naprave

3.12.1.1 Identifikacijski podatki enote v vozilu

(93) Zapisovalna naprava je zmožna v svojem pomnilniku podatkov hraniti naslednje identifikacijske podatke enote v vozilu:

— ime proizvajalca,

— naslov proizvajalca,

— kataloško številko,

— serijsko številko,

— generacijo VU,

— zmožnost uporabe tahografskih kartic prve generacije,

— številko različice programske opreme,

— datum namestitve različice programske opreme,

— leto izdelave opreme,

— homologacijsko številko.

(94) Identifikacijske podatke enote v vozilu enkrat za vselej zapiše in shrani njen proizvajalec, razen podatkov povezanih s programsko opremo, in homologacijske številke, ki se lahko spremenijo ob nadgradnji programske opreme, ter zmožnosti uporabe tahografskih kartic prve generacije.

3.12.1.2 Identifikacijski podatki tipala gibanja

(95) Tipalo gibanja je zmožno v svojem pomnilniku hraniti naslednje identifikacijske podatke:

— ime proizvajalca,

— serijsko številko,

— homologacijsko številko.

— identifikator vgrajenega varnostnega dela (npr. številko vgrajenega čipa/procesorja),

— identifikator operacijskega sistema (npr. številko različice programske opreme).

(96) Identifikacijske podatke tipala gibanja vanj enkrat za vselej zapiše in shrani njegov proizvajalec.

(97) Enota v vozilu je zmožna v svoj hranilnik podatkov zapisati in shraniti naslednje podatke v zvezi z 20 najnovejšimi povezavami s tipali gibanja (če je na isti dan opravljenih več povezav, se shranita le prva in zadnja povezava, opravljena tistega dne).

Za vsako od teh povezav se zapišejo naslednji podatki:

— identifikacijski podatki tipala gibanja: — — serijska številka, — homologacijska številka;

— podatki povezave tipala gibanja: — — datum povezave.

3.12.1.3 Identifikacijski podatki globalnih satelitskih navigacijskih sistemov

(98) Zunanja GNSS oprema je zmožna v svojem pomnilniku hraniti naslednje identifikacijske podatke:

— ime proizvajalca,

— serijsko številko,

— homologacijsko številko.

— identifikator vgrajenega varnostnega dela (npr. številko vgrajenega čipa/procesorja),

— identifikator operacijskega sistema (npr. številko različice programske opreme).

(99) Identifikacijske podatke zunanje GNSS opreme vanjo enkrat za vselej zapiše in shrani njen proizvajalec.

(100) Enota v vozilu je zmožna v svojem hranilniku podatkov zapisati in shraniti naslednje podatke v zvezi z 20 najnovejšimi povezavami zunanje GNSS opreme (če je na isti dan opravljenih več povezav, se shranita le prva in zadnja povezava, opravljeni tistega dne).

Za vsako od teh povezav se zapišejo naslednji podatki:

— identifikacijski podatki zunanje GNSS opreme: — — serijska številka, — homologacijska številka;

— podatki povezave zunanje GNSS opreme: — — datum povezave.

3.12.2 Ključi in certifikati

(101) Zapisovalna naprava je zmožna hraniti več različnih kriptografskih ključev in certifikatov, kot je določeno v delih A in B Dodatka 11.

3.12.3 Podatki o vstavljanju in izvleku vozniške kartice ali kartice servisne delavnice

(102) Za vsak cikel vstavljanja in izvleka vozniške kartice ali kartice servisne delavnice v napravo zapisovalna naprava v svoj pomnilnik podatkov zapiše in shrani naslednje podatke:

— priimek in ime(na) imetnika kartice, kot so shranjeni na kartici,

— številko kartice, državo izdajateljico in datum poteka veljavnosti, kot so shranjeni na kartici,

— generacijo kartice,

— datum in čas vstavitve,

— vrednost števca prevožene poti ob vstavitvi kartice,

— režo, v katero je kartica vstavljena,

— datum in čas izvleka,

— vrednost števca prevožene poti ob izvleku kartice,

— naslednje podatke o prejšnjem vozilu, ki ga je uporabljal voznik, kot so shranjeni na kartici: — — registrsko številko vozila in državo, v kateri je registrirano, — generacijo enote v vozilu (če je na voljo), — datum in čas izvleka kartice,

— označevalnik, ki kaže, ali je imetnik kartice ob vstavitvi ročno vnesel svoje dejavnosti ali ne.

(103) Pomnilnik podatkov je zmožen hraniti te podatke najmanj 365 dni.

(104) Ko se pomnilnik zapolni s podatki, se novi podatki prepišejo čez najstarejše podatke.

3.12.4 Podatki o voznikovih dejavnostih

(105) Zapisovalna naprava ob vsaki spremembi voznikove/sovoznikove dejavnosti in/ali ob vsaki spremembi stanja vožnje in/ali ob vsaki vstavitvi ali izvleku vozniške kartice ali kartice servisne delavnice v svojem pomnilniku podatkov zapiše in shrani naslednje podatke:

— stanje vožnje (POSADKA, POSAMEZNIK),

— režo (VOZNIK, SOVOZNIK),

— stanje kartice v ustrezni reži (VSTAVLJENA, NI VSTAVLJENA),

— dejavnost (VOŽNJA, RAZPOLOŽLJIVOST, DELO, ODMOR/POČITEK),

— datum in čas spremembe.

VSTAVLJENA pomeni, da je v reži vstavljena veljavna vozniška kartica ali kartica servisne delavnice. NI VSTAVLJENA pomeni nasprotno, tj. da v reži ni vstavljena veljavna vozniška kartica ali kartica servisne delavnice (npr. vstavljena je kartica podjetja ali pa v reži ni kartice).

Podatki o dejavnostih, ki jih ročno vnese voznik, se ne zapišejo v pomnilnik podatkov.

(106) Pomnilnik podatkov je zmožen podatke o voznikovih dejavnostih hraniti najmanj 365 dni.

(107) Ko se pomnilnik zapolni s podatki, se novi podatki prepišejo čez najstarejše podatke.

3.12.5 Kraji in položaji, kjer se dnevne delovne izmene začnejo in končajo in/ali kjer čas neprekinjene vožnje doseže 3 ure

(108) Zapisovalna naprava v svoj pomnilnik podatkov zapiše in shrani:

— kraje in položaje, kjer voznik in/ali sovoznik začne svojo dnevno delovno izmeno,

— položaje, kjer čas neprekinjene vožnje voznika doseže večkratnik treh ur,

— kraje in položaje, kjer voznik in/ali sovoznik konča svojo dnevno delovno izmeno.

(109) Kadar v takšnih trenutkih položaja vozila ni mogoče določiti preko GNSS sprejemnika, zapisovalna naprava uporabi zadnji zabeleženi položaj in z njim povezana datum in čas.

(110) Skupaj z vsakim krajem ali položajem zapisovalna naprava v svoj pomnilnik podatkov zapiše in shrani:

— številko in državo izdajateljico (so)vozniške kartice,

— generacijo kartice,

— datum in čas vnosa,

— vrsto vnosa (čas začetka, konca ali doseženih 3 ur neprekinjene vožnje),

— povezane točnost, datum in čas GNSS, če je ustrezno,

— vrednost števca prevožene poti.

(111) Pomnilnik podatkov je zmožen podatke o krajih in položajih, kjer se dnevne delovne izmene začnejo in končajo in/ali kjer čas neprekinjene vožnje doseže 3 ure, hraniti najmanj 365 dni.

(112) Ko se pomnilnik zapolni s podatki, se novi podatki prepišejo čez najstarejše podatke.

3.12.6 Podatki števca prevožene poti

(113) Zapisovalna naprava v svoj pomnilnik podatkov vsak koledarski dan ob polnoči zapiše vrednost števca prevožene poti in ustrezajoči datum.

(114) Pomnilnik podatkov je zmožen ob polnoči zapisane vrednosti števca prevožene poti hraniti najmanj 365 dni.

(115) Ko se pomnilnik zapolni s podatki, se novi podatki prepišejo čez najstarejše podatke.

3.12.7 Podrobni podatki o hitrosti

(116) Zapisovalna naprava v svoj pomnilnik podatkov zapiše in shrani trenutno hitrost vozila ter ustrezajoči datum in čas vsako sekundo najmanj zadnjih 24 ur gibanja vozila.

3.12.8 Podatki o dogodkih

Za namen tega pododstavka velja, da se čas zapisuje z ločljivostjo 1 sekunde.

(117) Zapisovalna naprava v svoj pomnilnik podatkov zapiše in shrani naslednje podatke za vsak zaznani dogodek po naslednjih pravilih shranjevanja:







Dogodek Pravila shranjevanja Podatki, ki se zapišejo za vsak dogodek Vstavitev neveljavne kartice — 10 najnovejših dogodkov. — Datum in čas dogodka, — vrsta, številka, država izdajateljica in generacija kartic(e), s katero je dogodek nastopil, — število podobnih dogodkov v danem dnevu. Navzkrižje med karticami — 10 najnovejših dogodkov. — Datum in čas začetka dogodka, — datum in čas konca dogodka, — vrsta, številka, država izdajateljica in generacija kartic, s katerima je navzkrižje nastopilo. Vožnja brez ustrezne kartice — Najdaljši dogodek za vsakega od 10 zadnjih dni nastopov dogodkov, — 5 najdaljših dogodkov v zadnjih 365 dneh. — Datum in čas začetka dogodka, — datum in čas konca dogodka, — vrsta, številka, država izdajateljica in generacija katere koli kartice, vstavljene ob začetku in/ali koncu dogodka, — število podobnih dogodkov v danem dnevu. Vstavitev kartice med vožnjo — Zadnji dogodek za vsakega od 10 zadnjih dni nastopov dogodkov. — Datum in čas dogodka, — vrsta, številka, država izdajateljica in generacija kartic, — število podobnih dogodkov v danem dnevu. Zadnja seja s kartico nepravilno zaključena — 10 najnovejših dogodkov. — Datum in čas vstavitve kartice, — vrsta, številka, država izdajateljica in generacija kartic, — podatki zadnje seje, prebrani s kartice: — — datum in čas vstavitve kartice, — registrska številka vozila, država članica registracije in generacija enote v vozilu. Prekoračitev hitrosti (1) — Najresnejši dogodek za vsakega od 10 zadnjih dni nastopov dogodkov (tj. tisti z najvišjo povprečno hitrostjo), — 5 najresnejših dogodkov v zadnjih 365 dneh, — prvi dogodek, ki je nastopil po zadnji kalibraciji. — Datum in čas začetka dogodka, — datum in čas konca dogodka, — najvišja hitrost, izmerjena med dogodkom, — aritmetična sredina hitrosti, izmerjenih med dogodkom, — vrsta, številka, država izdajateljica in generacija vozniške kartice (če je ustrezno), — število podobnih dogodkov v danem dnevu. Izpad napajanja (2) — Najdaljši dogodek za vsakega od 10 zadnjih dni nastopov dogodkov, — 5 najdaljših dogodkov v zadnjih 365 dneh. — Datum in čas začetka dogodka, — datum in čas konca dogodka, — vrsta, številka, država izdajateljica in generacija katere koli kartice, vstavljene ob začetku in/ali koncu dogodka, — število podobnih dogodkov v danem dnevu. Napaka pri komuniciranju z opremo za komunikacijo na daljavo — Najdaljši dogodek za vsakega od 10 zadnjih dni nastopov dogodkov, — 5 najdaljših dogodkov v zadnjih 365 dneh. — Datum in čas začetka dogodka, — datum in čas konca dogodka, — vrsta, številka, država izdajateljica in generacija katere koli kartice, vstavljene ob začetku in/ali koncu dogodka, — število podobnih dogodkov v danem dnevu. Ni informacij o položaju s strani GNSS sprejemnika — Najdaljši dogodek za vsakega od 10 zadnjih dni nastopov dogodkov, — 5 najdaljših dogodkov v zadnjih 365 dneh. — Datum in čas začetka dogodka, — datum in čas konca dogodka, — vrsta, številka, država izdajateljica in generacija katere koli kartice, vstavljene ob začetku in/ali koncu dogodka, — število podobnih dogodkov v danem dnevu. Napaka v podatkih o gibanju — Najdaljši dogodek za vsakega od 10 zadnjih dni nastopov dogodkov, — 5 najdaljših dogodkov v zadnjih 365 dneh. — Datum in čas začetka dogodka, — datum in čas konca dogodka, — vrsta, številka, država izdajateljica in generacija katere koli kartice, vstavljene ob začetku in/ali koncu dogodka, — število podobnih dogodkov v danem dnevu. Navzkrižje v gibanju vozila — Najdaljši dogodek za vsakega od 10 zadnjih dni nastopov dogodkov, — 5 najdaljših dogodkov v zadnjih 365 dneh. — Datum in čas začetka dogodka, — datum in čas konca dogodka, — vrsta, številka, država izdajateljica in generacija katere koli kartice, vstavljene ob začetku in/ali koncu dogodka, — število podobnih dogodkov v danem dnevu. Poskus kršenja varnosti — 10 najnovejših dogodkov za vsako vrsto dogodka. — Datum in čas začetka dogodka, — datum in čas konca dogodka (če je ustrezno), — vrsta, številka, država izdajateljica in generacija katere koli kartice, vstavljene ob začetku in/ali koncu dogodka, — vrsta dogodka. Časovno navzkrižje — Najdaljši dogodek za vsakega od 10 zadnjih dni nastopov dogodkov, — 5 najdaljših dogodkov v zadnjih 365 dneh. — Datum in čas zapisovalne naprave, — datum in čas GNSS, — vrsta, številka, država izdajateljica in generacija katere koli kartice, vstavljene ob začetku in/ali koncu dogodka, — število podobnih dogodkov v danem dnevu.

(1) Zapisovalna naprava v svoj pomnilnik podatkov zapiše in shrani tudi:

— datum in čas zadnjega NADZORA PREKORAČITVE HITROSTI,

— datum in čas prve prekoračitve hitrosti po tem NADZORU PREKORAČITVE HITROSTI,

— število dogodkov prekoračitve hitrosti od zadnjega NADZORA PREKORAČITVE HITROSTI.

(2) Ti podatki se lahko zapišejo le ob ponovni vzpostavitvi napajanja, časi pa so lahko znani na minuto natančno.

3.12.9 Podatki o napakah

Za namen tega pododstavka velja, da se čas zapisuje z ločljivostjo 1 sekunde.

(118) Zapisovalna naprava v svoj pomnilnik podatkov poskusi zapisati in shraniti naslednje podatke za vsako zaznano napako po naslednjih pravilih shranjevanja:







Napaka Pravila shranjevanja Podatki, ki se zapišejo za vsako napako Napaka „kartica“ — 10 najnovejših napak na vozniški kartici. — Datum in čas začetka napake, — datum in čas konca napake, — vrsta, številka, država izdajateljica in generacija kartic. Napaka „zapisovalna naprava“ — 10 najnovejših napak za vsako vrsto napake, — prva napaka po zadnji kalibraciji. — Datum in čas začetka napake, — datum in čas konca napake, — vrsta napake, — vrsta, številka, država izdajateljica in generacija katere koli kartice, vstavljene ob začetku in/ali koncu napake.

3.12.10 Kalibracijski podatki

(119) Zapisovalna naprava v svoj pomnilnik podatkov zapiše in shrani podatke, povezane z:

— znanimi kalibracijskimi parametri ob aktivaciji,

— prvo kalibracijo po njeni aktivaciji,

— njeno prvo kalibracijo v vozilu (kot ga identificira VIN), v katerem je nameščena zdaj,

— 20 najnovejšimi kalibracijami (če se na isti koledarski dan opravi več kalibracij, se shranijo le podatki za prvo in zadnjo kalibracijo v tem dnevu).

(120) Za vsako od teh kalibracij se zapišejo naslednji podatki:

— namen kalibracije (aktivacija, prva namestitev, namestitev, redni kontrolni pregled),

— ime in naslov servisne delavnice,

— številka kartice servisne delavnice, država izdajateljica in datum poteka veljavnosti kartice,

— identifikacija vozila,

— posodobljeni ali potrjeni parametri: w, k, l, velikosti pnevmatik, nastavitev naprave za omejevanje hitrosti, števec prevožene poti (stare in nove vrednosti), datum in čas (stare in nove vrednosti),

— vrste in identifikatorji vseh nameščenih pečatov.

(121) Poleg tega zapisovalna naprava v svoj pomnilnik podatkov zapiše in shrani svojo zmožnost uporabe tahografskih kartic prve generacije (ali je ta možnost še vedno aktivirana ali ne).

(122) Tipalo gibanja v svoj pomnilnik zapiše in shrani naslednje podatke o namestitvi tipala gibanja:

— prvo povezavo z VU (datum, čas, homologacijsko številko VU, serijsko številko VU),

— zadnjo povezavo z VU (datum, čas, homologacijsko številko VU, serijsko številko VU).

(123) Zunanja GNSS oprema v svoj pomnilnik zapiše in shrani naslednje podatke o namestitvi zunanje GNSS opreme:

— prvo povezavo z VU (datum, čas, homologacijsko številko VU, serijsko številko VU),

— zadnjo povezavo z VU (datum, čas, homologacijsko številko VU, serijsko številko VU).

3.12.11 Podatki o nastavljanju časa

(124) Zapisovalna naprava v svoj pomnilnik podatkov zapiše in shrani podatke, povezane z nastavljanji časa, opravljenimi v kalibracijskem načinu zunaj rednih kalibracij (opredelitev pojma f), in sicer:

— najnovejše nastavljanje časa,

— 5 največjih nastavljanj časa.

(125) Za vsako od teh nastavljanj časa se zapišejo naslednji podatki:

— datum in čas, stara vrednost,

— datum in čas, nova vrednost,

— ime in naslov servisne delavnice,

— številka kartice servisne delavnice, država izdajateljica, generacija in datum poteka veljavnosti kartice.

3.12.12 Podatki o nadzornih dejavnostih

(126) Zapisovalna naprava v svoj pomnilnik podatkov zapiše in shrani naslednje podatke, povezane z 20 najnovejšimi nadzornimi dejavnostmi:

— datum in čas nadzora,

— številko nadzorne kartice, državo izdajateljico in generacijo kartice,

— vrsto nadzora (prikazovanje in/ali tiskanje in/ali prenos podatkov iz VU in/ali prenos podatkov s kartice in/ali cestno preverjanje kalibracije).

(127) Pri prenosu podatkov se zapiše tudi prvi in zadnji dan obdobja, za katerega so podatki preneseni.

3.12.13 Podatki o blokadah s strani podjetja

(128) Zapisovalna naprava v svoj pomnilnik podatkov zapiše in shrani naslednje podatke, povezane z 255 najnovejšimi blokadami s strani podjetja:

— datum in čas vklopa blokade,

— datum in čas izklopa blokade,

— številko kartice podjetja, državo izdajateljico in generacijo kartice,

— ime in naslov podjetja.

Podatki, ki so bili prej blokirani z blokado, ki je bila zaradi zgoraj navedene omejitve odstranjena iz pomnilnika, se obravnavajo kot da niso blokirani.

3.12.14 Podatki o prenosih podatkov

(129) Zapisovalna naprava v načinu dela v podjetju ali v kalibracijskem načinu v svoj pomnilnik podatkov zapiše in shrani naslednje podatke, povezane z zadnjim prenosom podatkov iz pomnilnika podatkov na zunanje medije:

— datum in čas prenosa,

— številko kartice podjetja ali servisne delavnice, državo izdajateljico in generacijo kartice,

— ime podjetja ali servisne delavnice.

3.12.15 Podatki o posebnih stanjih

(130) Zapisovalna naprava v svoj pomnilnik podatkov zapiše in shrani naslednje podatke, povezane s posebnimi stanji:

— datum in čas vnosa,

— vrsto posebnega stanja.

(131) Zapisovalna naprava je zmožna hraniti podatke o posebnih stanjih najmanj 365 dni (ob predpostavki, da se povprečno odpre in zapre po eno posebno stanje na dan). Ko se pomnilnik zapolni s podatki, se novi podatki prepišejo čez najstarejše podatke.

3.12.16 Podatki o tahografskih karticah

(132) Zapisovalna naprava je zmožna zapisati in shraniti naslednje podatke, povezane z različnimi tahografskimi karticami, ki so bile uporabljene v enoti v vozilu:

— številko in serijsko številko tahografske kartice,

— proizvajalca tahografske kartice,

— vrsto tahografske kartice,

— različico kartografske kartice.

(133) Zapisovalna naprava je zmožna hraniti najmanj 88 takih zapisov.

3.13 Branje s tahografskih kartic

(134) Zapisovalna naprava je zmožna s tahografskih kartic prve in druge generacije, če je ustrezno, prebrati potrebne podatke za:

— identifikacijo vrste kartice, imetnika kartice, prej uporabljenega vozila, datuma in časa zadnjega izvleka kartice in takrat izbrane dejavnosti,

— preverjanje, ali je bila zadnja seja s kartico pravilno zaključena,

— izračun časa neprekinjene vožnje voznika, skupnega časa odmorov in skupnega časa vožnje v preteklem in tekočem tednu,

— tiskanje zahtevanih izpisov, ki se navezujejo na podatke, zapisane na vozniški kartici,

— prenos podatkov z vozniške kartice na zunanje medije.

Ta zahteva velja le za tahografske kartice prve generacije, če je servisna delavnica odpravila možnost njihove uporabe.

(135) V primeru napake pri branju zapisovalna naprava še do trikrat poskusi izvesti isti ukaz za branje, če vsi ti ponovni poskusi spodletijo, pa proglasi, da ima kartica napako in je neveljavna.

3.14 Zapisovanje in shranjevanje podatkov na tahografske kartice

3.14.1 Zapisovanje in shranjevanje na tahografske kartice prve generacije

(136) Pod pogojem, da servisna delavnica ni odpravila možnosti uporabe tahografskih kartic prve generacije, zapisovalna naprava zapiše in shrani podatke na točno tak način, kot bi to naredila zapisovalna naprava prve generacije.

(137) Zapisovalna naprava takoj po vstavitvi kartice nastavi „podatke o seji s kartico“ na vozniški kartici ali kartici servisne delavnice.

(138) Zapisovalna naprava posodobi podatke, shranjene na veljavni vozniški kartici, kartici servisne delavnice in/ali nadzorni kartici, z vsemi podatki, ki se navezujejo na obdobje, v katerem je kartica vstavljena, in ki zadevajo imetnika kartice. Podatki, shranjeni na teh karticah, so določeni v poglavju 4.

(139) Zapisovalna naprava posodobi podatke o voznikovih dejavnostih in krajih (kot je določeno v poglavjih 4.5.3.1.9 in 4.5.3.1.11), shranjene na vozniških karticah in/ali karticah servisnih delavnic, s podatki o dejavnostih in krajih, ki jih ročno vnese imetnik kartice.

(140) Dogodki, ki niso opredeljeni za zapisovalne naprave prve generacije, se ne shranjujejo na vozniške kartice in kartice servisnih delavnic.

(141) Posodabljanje podatkov na tahografskih karticah poteka tako, da se po potrebi in ob upoštevanju dejanske zmogljivosti pomnilnika kartice, najnovejši podatki zapišejo čez najstarejše podatke.

(142) V primeru napake pri zapisovanju zapisovalna naprava še do trikrat poskusi izvesti isti ukaz za zapisovanje, če vsi ti ponovni poskusi spodletijo, pa proglasi, da ima kartica napako in je neveljavna.

(143) Pred sprostitvijo vozniške kartice in po shranitvi vseh potrebnih podatkov nanjo zapisovalna naprava ponastavi „podatke o seji s kartico“.

3.14.2 Zapisovanje in shranjevanje na tahografske kartice druge generacije

(144) Tahografske kartice druge generacije vključujejo dve različni aplikaciji – prvo, ki je popolnoma enaka kot aplikacija TACHO na tahografskih karticah prve generacije, in drugo, aplikacijo „TACHO_G2“, kot je določena v poglavju 4 in Dodatku 2.

(145) Zapisovalna naprava takoj po vstavitvi kartice nastavi „podatke o seji s kartico“ na vozniški kartici ali kartici servisne delavnice.

(146) Zapisovalna naprava posodobi podatke, shranjene na obeh aplikacijah veljavne vozniške kartice, kartice servisne delavnice in/ali nadzorne kartice, z vsemi podatki, ki se navezujejo na obdobje, v katerem je kartica vstavljena, in ki zadevajo imetnika kartice. Podatki, shranjeni na teh karticah, so določeni v poglavju 4.

(147) Zapisovalna naprava posodobi podatke o krajih voznikovih dejavnosti in položajih (kot je določeno v poglavjih 4.5.3.1.9, 4.5.3.1.11, 4.5.3.2.9 in 4.5.3.2.11), shranjene na vozniških karticah in/ali karticah servisnih delavnic, s podatki o dejavnostih in krajih, ki jih ročno vnese imetnik kartice.

(148) Posodabljanje podatkov na tahografskih karticah poteka tako, da se po potrebi in ob upoštevanju dejanske zmogljivosti pomnilnika kartice, najnovejši podatki zapišejo čez najstarejše podatke.

(149) V primeru napake pri zapisovanju zapisovalna naprava še do trikrat poskusi izvesti isti ukaz za zapisovanje, če vsi ti ponovni poskusi spodletijo, pa proglasi, da ima kartica napako in je neveljavna.

(150) Pred sprostitvijo vozniške kartice in po shranitvi vseh potrebnih podatkov na obe aplikaciji kartice, zapisovalna naprava ponastavi „podatke o seji s kartico“.

3.15 Prikazovanje

(151) Prikazovalnik obsega najmanj 20 znakov.

(152) Znak na prikazovalniku je najmanj 5 mm visok in 3,5 mm širok.

(153) Prikazovalnik podpira znake, opredeljene v poglavju 4 Dodatka 1 „Nabori znakov“. Prikazovalnik lahko uporablja poenostavljene glife (npr. lahko so opuščeni znaki za naglase, male črke so lahko prikazane kot velike črke).

(154) Prikazovalnik je ustrezno osvetljen, vendar ne sme slepiti uporabnika.

(155) Prikazi so vidni zunaj zapisovalne naprave.

(156) Zapisovalna naprava je zmožna prikazovati:

— privzete podatke,

— podatke, povezane z opozorili,

— podatke, povezane z dostopom do menijev,

— druge podatke po zahtevah uporabnika.

Zapisovalna naprava lahko prikazuje tudi druge podatke, pod pogojem, da je te dodatne podatke mogoče jasno ločiti od zgoraj predpisanih podatkov.

(157) Prikazovalnik zapisovalne naprave uporablja piktograme ali kombinacije piktogramov, naštete v Dodatku 3. Prikazovalnik lahko podpira tudi dodatne piktograme ali kombinacije piktogramov, pod pogojem, da jih je mogoče jasno ločiti od zgoraj navedenih piktogramov ali kombinacij piktogramov.

(158) Med gibanjem vozila je prikazovalnik ves čas vključen.

(159) Zapisovalna naprava lahko samodejno izklopi ali omogoča ročni izklop prikazovalnika, kadar vozilo miruje.

Oblika prikaza je predpisana v Dodatku 5.

3.15.1 Privzeti prikaz

(160) Če ni potreben prikaz nobenih drugih podatkov, zapisovalna naprava po privzetem dogovoru prikazuje naslednje informacije:

— lokalni čas (seštevek časa UTC in zamika časa, ki ga je nastavil voznik),

— način delovanja,

— trenutno dejavnost voznika in trenutno dejavnost sovoznika,

— informacije v zvezi z voznikom:

— če je njegova trenutna dejavnost VOŽNJA, njegov trenutni čas neprekinjene vožnje in njegov trenutni skupni čas odmorov,

— če njegova trenutna dejavnost ni VOŽNJA, dosedanji čas te dejavnosti (od takrat, ko je to dejavnost izbral) in njegov trenutni skupni čas odmorov.

(161) Prikaz podatkov o vsakem od njiju (vozniku oz. sovozniku) je jasen, enostaven in nedvoumen. Če ni mogoče istočasno prikazovati informacij o vozniku in sovozniku, zapisovalna naprava po privzetem dogovoru prikazuje informacije, ki se navezujejo na voznika, in uporabniku omogoča tudi izbiro prikaza informacij o sovozniku.

(162) Če širina prikazovalnika po privzetem dogovoru ne omogoča prikaza načina delovanja, zapisovalna naprava za kratek čas prikaže novi način po vsaki spremembi načina.

(163) Zapisovalna naprava po vstavitvi kartice za kratek čas prikaže ime imetnika kartice.

(164) Kadar je odprto stanje „ZUNAJ PODROČJA UPORABE“ ali TRAJEKT/VLAK, mora privzeti prikaz kazati tudi ustrezni piktogram tega stanja (sprejemljivo je, da v tem primeru ni mogoče istočasno prikazovati tudi tekoče voznikove dejavnosti).

3.15.2 Opozorilni prikaz

(165) Zapisovalna naprava prikazuje opozorilne informacije predvsem s piktogrami, predpisanimi v Dodatku 3, po potrebi dopolnjenimi z dodatnimi številsko kodiranimi informacijami. Dodan je lahko tudi besedni opis opozorila v voznikovem izbranem jeziku.

3.15.3 Dostop do menijev

(166) Zapisovalna naprava zagotavlja potrebne ukaze za premikanje skozi sestav menijev.

3.15.4 Drugi prikazi

(167) Na zahtevo je možno izbrati naslednje prikaze:

— datum in čas UTC ter zamik lokalnega časa,

— vsebino katerega koli od šestih tiskanih izpisov v enaki obliki, kakršno imajo sami izpisi,

— čas neprekinjene vožnje in skupni čas odmorov voznika,

— čas neprekinjene vožnje in skupni čas odmorov sovoznika,

— skupni čas vožnje voznika v prejšnjem in tekočem tednu,

— skupni čas vožnje sovoznika v prejšnjem in tekočem tednu;

neobvezno:

— dosedanji čas sovoznikove dejavnosti (od takrat, ko je to dejavnost izbral),

— skupni čas vožnje voznika v tekočem tednu,

— skupni čas vožnje sovoznika v tekoči dnevni delovni izmeni,

— skupni čas vožnje voznika v tekoči dnevni delovni izmeni.

(168) Prikaz vsebine tiskanih izpisov je zaporeden, po vrsticah. Če je širina prikazovalnika manjša od 24 znakov, se uporabniku zagotovi popolna informacija z ustrezno rešitvijo (prikaz v več vrsticah, drsno premikanje …).

Vrstice tiskanega izpisa, namenjene ročnemu vpisu podatkov, so lahko na prikazovalniku izpuščene.

3.16 Tiskanje

(169) Zapisovalna naprava je zmožna tiskati informacije iz svojega pomnilnika podatkov in/ali tahografskih kartic v naslednjih sedmih oblikah izpisov:

— dnevni izpis voznikovih dejavnosti s kartice,

— dnevni izpis voznikovih dejavnosti iz enote v vozilu,

— izpis dogodkov in napak s kartice,

— izpis dogodkov in napak iz enote v vozilu,

— izpis tehničnih podatkov,

— izpis prekoračenj hitrosti,

— zgodovina podatkov na tahografski kartici za zadevno enoto v vozilu (glej poglavje 3.12.16).

Oblika in vsebina teh izpisov je podrobno določena v Dodatku 4.

Na koncu izpisov so lahko vključeni še dodatni podatki.

Zapisovalna naprava lahko omogoča še druge izpise, če jih je mogoče jasno ločiti od zgoraj navedenih sedmih izpisov.

(170) „Dnevni izpis voznikovih dejavnosti s kartice“ in „izpis dogodkov in napak s kartice“ sta mogoča le, kadar je v zapisovalno napravo vstavljena vozniška kartica ali kartica servisne delavnice. Pred začetkom tiskanja zapisovalna naprava posodobi podatke, shranjene na zadevni kartici.

(171) Za izvedbo „dnevnega izpisa voznikovih dejavnosti s kartice“ ali „izpisa dogodkov in napak s kartice“ zapisovalna naprava:

— samodejno izbere vozniško kartico ali kartico servisne delavnice, če je vstavljena samo ena od teh kartic, ali

— omogoči izbiro izvorne kartice z ustreznim ukazom ali izbere kartico v voznikovi reži, če sta v zapisovalno napravo vstavljeni dve taki kartici.

(172) Tiskalnik omogoča tiskanje 24 znakov v vrstici.

(173) Znak na prikazovalniku je najmanj 2,1 mm visok in 1,5 mm širok.

(174) Tiskalnik podpira znake, opredeljene v poglavju 4 Dodatka 1 „Nabori znakov“.

(175) Tiskalniki imajo zadostno ločljivost, da je mogoče nedvoumno branje izpisov.

(176) Izpisi morajo pri normalni vlažnosti (10–90 %) in temperaturi ohraniti svoje mere in zapis.

(177) Homologirani papir za zapisovalno napravo ima ustrezno homologacijsko oznako in oznake vrst zapisovalnih naprav, za katere je namenjen.

(178) V normalnih pogojih hranjenja (glede osvetlitve, vlažnosti in temperature) izpisi ostanejo jasno berljivi in prepoznavni vsaj dve leti.

(179) Izpisi so skladni najmanj s preskusnimi specifikacijami iz Dodatka 9.

(180) Prav tako je tem dokumentom mogoče dodati z roko napisane dopise, kot je podpis voznika.

(181) Ko uporabnik vstavi nov papir, zapisovalna naprava nadaljuje tiskanje od začetka izpisa ali pa nadaljuje tiskanje od tam, kjer je bilo prekinjeno, pri čemer nedvoumno označi, na kateri prej natisnjeni del se nadaljevanje navezuje.

3.17 Opozorila

(182) Zapisovalna naprava voznika opozori, kakor hitro zazna dogodek in/ali napako.

(183) Opozorilo na izpad napajanja je lahko naknadno, po ponovni vzpostavitvi napajanja.

(184) Zapisovalna naprava na presežen najdaljši dovoljeni čas neprekinjene vožnje voznika opozori 15 minut vnaprej in v trenutku, ko ta dogodek nastopi.

(185) Opozorilo je vizualno. Vizualno opozorilo je lahko dopolnjeno tudi z zvočnim opozorilom.

(186) Vizualna opozorila so taka, da jih uporabnik jasno zazna, so znotraj voznikovega vidnega polja ter so jasno berljiva podnevi in ponoči.

(187) Prikazovalnik vizualnih opozoril je lahko vgrajen v zapisovalni napravi in/ali nameščen posebej.

(188) Če je nameščen posebej, je označen s simbolom „T“.

(189) Opozorila trajajo najmanj 30 sekund, če jih uporabnik vmes ne potrdi s pritiskom na določeno tipko ali kombinacijo tipk na zapisovalni napravi. Ta prva potrditev ne zbriše prikaza vzroka opozorila, navedenega v naslednjem odstavku.

(190) Vzrok opozorila se prikaže na zapisovalni napravi in ostane viden, dokler ga uporabnik ne potrdi s pritiskom na določeno tipko na zapisovalni napravi ali ukazom.

(191) Dodatna opozorila so dovoljena, če jih voznik ne more zamenjati z zgoraj opredeljenimi opozorili.

3.18 Prenos podatkov na zunanje medije

(192) Zapisovalna naprava je zmožna na zahtevo prenašati podatke iz svojega pomnilnika ali z vozniške kartice na zunanji pomnilniški medij preko priključka za kalibracijo/prenos podatkov. Pred začetkom prenosa zapisovalna naprava posodobi podatke, shranjene na zadevni kartici.

(193) Poleg tega lahko kot neobvezno funkcijo zapisovalna naprava v katerem koli načinu delovanja omogoča prenos podatkov tudi preko drugega priključka podjetju, ki se avtenticira na tem kanalu. Za tak prenos se uporabljajo dostopne pravice, ki veljajo v načinu dela v podjetju.

(194) Pri prenosu se noben shranjeni podatek ne spremeni ali izbriše.

(195) Električni vmesnik priključka za kalibracijo/prenos podatkov je predpisan v Dodatku 6.

(196) Protokoli za prenos podatkov so predpisani v Dodatku 7.

3.19 Komunikacija na daljavo za namen usmerjenega cestnega nadzora

(197) Ko je električni kontakt vozila vključen, enota v vozilu vsakih 60 sekund v opremo za komunikacijo na daljavo shrani najnovejše podatke, potrebne za namen usmerjenega cestnega nadzora. Takšni podatki so šifrirani in podpisani, kot je predpisano v Dodatku 11 in Dodatku 14.

(198) Podatki, ki se preverjajo na daljavo, so bralnikom komunikacij na daljavo na voljo z brezžičnim komuniciranjem, kot je predpisano v Dodatku 14.

(199) Podatki, potrebni za usmerjeni cestni nadzor, se navezujejo na:

— zadnji poskus kršenja varnosti,

— najdaljši izpad napajanja,

— napako na tipalu,

— napako v podatkih o gibanju,

— navzkrižje v gibanju vozila,

— vožnjo brez veljavne kartice,

— vstavitev kartice med vožnjo,

— podatke o nastavljanju časa,

— podatke o kalibraciji, vključno z datumoma dveh najnovejših shranjenih kalibracij,

— registrsko številka vozila,

— hitrost, ki jo zapiše tahograf.

3.20 Iznos podatkov na dodatne zunanje naprave

(200) Zapisovalne naprave so lahko opremljene tudi s standardiziranimi vmesniki, ki v delovnem ali kalibracijskem načinu omogočajo uporabo podatkov, ki jih je zapisal ali pripravil tahograf, z zunanjo opremo.

Neobvezni vmesnik z ITS je predpisan in standardiziran v Dodatku 13. Vzporedno s tem lahko delujejo tudi drugi podobni vmesniki, pod pogojem, da v celoti izpolnjujejo zahteve iz Dodatka 13 glede obveznih podatkov, varnosti in voznikove privolitve.

Za podatke ITS, ki so na voljo prek navedenega vmesnika, veljajo naslednje zahteve:

— ti podatki so niz izbranih obstoječih podatkov iz slovarja podatkov tahografa (Dodatek 1),

— podniz teh izbranih podatkov je označen kot „osebni podatki“,

— podniz „osebni podatki“ je na voljo samo, če je aktivirano preverljivo soglasje voznika, da njegovi osebni podatki lahko zapustijo omrežje vozila,

— privolitev voznika je možno kadar koli aktivirati ali deaktivirati z ukazi v meniju, pod pogojem, da je vstavljena vozniška kartica,

— niz in podniz podatkov se preneseta prek brezžičnega protokola Bluetooth v polmeru voznikove kabine, s hitrostjo osveževanja ene minute,

— povezava zunanje naprave z vmesnikom z ITS se zaščiti z namensko in naključno določeno kodo PIN, sestavljeno iz vsaj 4 števk, ki je zapisana in posredovana preko prikazovalnika vsake od enot v vozilu,

— prisotnost vmesnika z ITS v nobenem primeru ne sme motiti ali vplivati na pravilno delovanje in varnost enote v vozilu.

Poleg niza izbranih obstoječih podatkov, ki štejejo za minimalni seznam, se lahko iznesejo tudi drugi podatki, pod pogojem, da ne štejejo za osebne podatke.

Zapisovalna naprava obvesti drugo zunanjo opremo o voznikovi privolitvi.

Ko je električni kontakt vozila vključen, se ti podatki oddajajo ves čas.

(201) Tahografi so lahko še naprej opremljeni z vmesnikom serijske povezave, kot je predpisan v Prilogi 1B k Uredbi Sveta (EGS) št. 3821/85, kot je bila nazadnje spremenjena, da se zagotovi združljivost s starejšo opremo. Kljub temu je v primeru, da se prenašajo osebni podatki, potrebno voznikovo soglasje.

3.21